text:
Эшкә урынлашыуға булышлыҡ итеү – 2010 йылда төп социаль мәсьәлә
Республикала хеҙмәт баҙары ныҡлы контролдә тотола һәм сағыштырмаса тотороҡло һаҡлана. 2009 йылда хеҙмәт баҙарындағы көсөргәнешлекте кәметеүгә йүнәлтелгән сараларҙы тормошҡа ашырыуҙың төп һөҙөмтәһен ошолай билдәләргә мөмкин.
Шулай ҙа, көрсөк тамамланмаған, һәм уның төп индикаторы – халыҡтың эш менән тәьмин ителеше – иҡтисадта элеккесә барыһы ла һәйбәт булмауы тураһында хәбәр итә. Тимәк, быйылғы йылда ла халыҡ мәшғүллегенә булышлыҡ итеү мөһим мәсьәлә булып ҡала. 2009 йылда был йүнәлештә алып барылған эштәр һөҙөмтәһе һәм 2010 йылға билдәләнгән бурыстар БР халыҡты эш менән тәьмин итеү комитетының координацион ултырышында тикшерелде. Уны комитет рәйесе – БР Хөкүмәтенең Премьер-министры урынбаҫары Фидус Ямалетдинов алып барҙы.
— Ағымдағы йылдың көрсөккә ҡаршы эштәр системаһында халыҡ мәшғүллегенә ярҙам итеү механизмы һәм социаль программаларҙы тормошҡа ашырыуҙың нәтижәлелеген күтәреү өҫтөнлөклө булып ҡала, — тине Фидус Ямалетдинов.
Башҡарылған эштәрҙең күрһәткесе булып киләһе һандар тора. 2009 йылдың мартында 49,7 мең эшһеҙ кеше иҫәптә торһа, 2010 йылдың 1 ғинуарында был һан — 43,9 мең. Теркәлгән эшһеҙлек кимәле ошо ваҡыт арауығында 2,5-тән 2,1 процентҡа тиклем кәмегән. Хеҙмәт баҙарының көсөргәнешлек коэффициенты ла (бер эш урынына дәғүә итеүсе кешеләр иҫәбе) кәмеп, 5,2 урынына 2,1 процент кимәлендә тороп ҡалған. Ғинуарҙа эшһеҙлек буйынса түләнгән пособие 5635 һум күләменә еткән (урал коэффициентын да иҫәпкә алып).
Эшһеҙҙәргә социаль түләүҙәр өсөн республикаға федераль бюджеттан бүленгән субвенция күләме өсләтә артҡан: 2008 йылда был маҡсатта 503 миллион һум ҡулланылһа, 2009 йылда ул бер ярым миллиардҡа еткән. Дөйөм алғанда иһә, халыҡ мәшғүллегенә булышлыҡ итеү программаһын тормошҡа ашырыуға субвенциялар 1 миллиард 982 миллионға еткән.
2009 йылда хеҙмәт баҙарындағы көсөргәнешлекте кәметеү буйынса өҫтәмә саралар, иң тәүҙә, эшен юғалтыу алдында торған эшселәргә ярҙам итеүгә йүнәлтелгәйне. Даими һәм ваҡытлыса эшкә 72 мең кеше урынлаштырылған, шуларҙың 70 проценты – тап ошо өҫтә билдәләнгән категорияға ҡараусылар.
— Ағымдағы йылда өҫтәмә саралар программаһын тормошҡа ашырыу өсөн 600 миллион һум бүленәсәк, — тине вице-премьер, — шул иҫәптән федераль бюджеттан – 561 миллион, 39 миллионы – республиканан.
Дәүләт әүҙем, үҙ эшен аса алырлыҡ отҡор йәштәргә ҙур өмөттәр бағлай. Республикала эшҡыуарлыҡты үҫтереүгә булышлыҡ итеүсе шарттар булдырыла, һәйбәт, уңышлы эшләп китерлек бизнес-идеялар авторҙарына ҡулаҡса түләнә. Бындай практика уҙған йылда ла уңышлы ҡулланылды, киләсәктә лә дауам иттереләсәк.
— Эшҡыуарлыҡ эшмәкәрлеген ойоштороуға 2009 йылда 1159 граждан 58,8 мең күләмендәге матди ярҙам алған, — ти Фидус Ямалетдинов. – Бынан тыш, йәнә 35 кеше, бизнес-план эшләп, уны яҡлағандан һуң, эшҡыуарлыҡ эшен асыуға 100-әр мең аҡса алған. Әммә өлгәшелгәндәр менән ҡәнәғәтләнерлек түгел. Был республика өсөн түбән күрһәткес – уны бер башҡа арттырыу мөмкинлеге бар.
Йыл башынан тағы бер яңылыҡ индерелде. Эшһеҙҙәргә үҙ эшен асҡандан тыш, эш урындары булдырғаны өсөн аҡса түләнәсәк. Йәғни эш астың икән, 58,8 меңлек матди ярҙам ал, тағы бер эшһеҙҙе эшле итһәң, тағы ла шул сама аҡсаға хоҡуғың менән ҡуллан. Иң мөһиме – эш урындары иҫәбе сикләнмәй, һәр береһе өсөн тейешле кимәлдә матди ярҙам биреләсәк. Был граждандарҙың бары халыҡты эш менән тәьмин итеү үҙәктәрендә эшһеҙ булараҡ рәсми теркәлгән булыуы шарт.
Белгестәр иҫәбе буйынса, бындай финанс ярҙам сараһын ҡулланыу үҙ сиратында 3,3 меңгә тиклем кешене эшкә урынлаштырырға ярҙам итәсәк. Координацион совет был мәғлүмәтте халыҡҡа еткереү һәм урындарҙа аңлатыу эштәре алып барыу тураһындағы үтенес менән урындағы үҙидараға һәм мәшғүллек үҙәге етәкселәренә мөрәжәғәт итте. Ҡағиҙә булараҡ, потециаль эшҡыуарҙарҙы эҙләп табыуы ҡыйын. Йылдар буйы эшһеҙлек буйынса иҫәптә торған, әүҙемлек күрһәтмәгәндәр араһынан уларҙы табып та булмай. Иң яҡшыһы иғтибарҙы йәштәргә, бигерәк тә кисәге һөнәри белем биреү учреждениеларын тамамлағандарға йүнәлтеү. Ләкин бында психологик ҡаршылыҡты йырып сығырға кәрәк. Субсидия алыу өсөн граждандарға эшһеҙлек буйынса иҫәптә тороу мөһим, күп осраҡта йәштәр был юлға бармай.
— Уҡыу йортон тамамлаусыны шефлыҡҡа алығыҙ, — ти Фидус Ямалетдинов. Уға эшһеҙ статусын биреп, бизнес-план төҙөүҙә һәм уны яҡлауҙа ярҙам итеү мөһим. Йәмғиәт кисәге студенттан тәжрибә һәм хеҙмәт стажы һорағанда, эшһеҙ булыуҙың бер ояты ла юҡ. Бизнес-инкубаторҙар менән тырышлыҡты берләштерергә кәрәк.
Инвалидтарҙы эшкә урынлаштырыу һәм урта һөнәри белем биреү учреждениеларын тамалаусыларҙың стажировкаһын ултырышта халыҡты эш менән тәьмин итеүгә булышлыҡ итеүсе сараларҙың мөһим йүнәлештәренең береһе тип билдәләнеләр. Эшкә яллаусыларға матди ярҙам күрһәтеү арҡаһында быйыл 204 инвалид эшкә урынлашыр тип көтөлә. Физик мөмкинлектәре сикле бындай гражданды эшкә урынлаштырыуға дәүләт 30 мең һум түләй.
Координацион комитет ағзалары халыҡ мәшғүллеге өлкәһендәге дәүләт сәйәсәте һөҙөмтәһен тикшереп, алып барылған эштәр нәтижәһен эшкә урынлашҡандар һәм эшһеҙҙәр һанына ҡарап баһаларға ҡарар итте. Йыл аҙағына эшһеҙҙәр һаны республикала 40,5 мең кешенән артырға тейеш түгел.


c: text/html

text:
Мортаза Рәхимов Рәфғәт Алтынбаев менән осрашты
19 мартта Республика йортонда Башҡортостан Президенты Мортаза Рәхимов Федерация Советының Федерация эштәре һәм төбәк сәйәсәте буйынса комитеты рәйесе Рәфғәт Алтынбаев менән эш осрашыуы үткәрҙе. Өфөгә Рәфғәт Алтынбаев "Рәсәй федерализмы тарихында һәм сәйәси практикаһында милли-дәүләт берәмектәре" Бөтә Рәсәй фәнни- ғәмәли конференцияһында ҡатнашыу өсөн килгән.
Осрашыуҙа һүҙ республикалағы ижтимағи-сәйәси хәл, шулай уҡ Башҡортостандың социаль-иҡтисади үҫеше хаҡында барҙы. Федерация Советы комитеты рәйесе, социаль-иҡтисади үҫеш кимәле буйынса республика ил төбәктәре араһында алдынғы позицияларҙы һаҡлап ҡала, тип билдәләне.
Мортаза Рәхимов менән Рәфғәт Алтынбаев донъя финанс көрсөгө шарттарында социаль өлкәгә һәм иҡтисадтың төп тармаҡтарына ярҙам күрһәтеү сараларын ҡараны.
— Беҙ халыҡҡа социаль ярҙам күрһәтеүҙең ғәмәлдәге кимәлен һаҡлап ҡалыу өсөн барыһын да эшләйәсәкбеҙ, — тине Башҡортостан Президенты.
Федерация Советы комитеты рәйесе фекеренсә, Башҡортостан — көрсөктән бик аҙ юғалтыуҙар менән сығыу өсөн ҙур ҡеүәткә эйә булған төбәктәрҙең береһе.
— Башҡортостанда һәр саҡ төбәк үҫеше өсөн бөтә мөмкинлектәрҙе лә оҫта файҙалана белделәр. Республикала ҡала һәм ауыл халҡы үҫеше өсөн тиң шарттар булдырылған. Был көрсөк күренештәренә уңышлы ҡаршы тороуҙың нигеҙе булып тора, — тине Рәфғәт Алтынбаев.
Осрашыуҙа Башҡортостан Республикаһы Дәүләт Йыйылышы- Ҡоролтай Рәйесе Константин Толкачев ҡатнашты.

robotstxt: allowed

filter: keep


text:
Республика уҡыусылары математиканан профилле Берҙәм дәүләт имтиханы тапшыра
ӨФӨ, 2015 йыл, 4 июнь. /«Башинформ» мәғлүмәт агентлығы, Ғәлиә Нәбиева/.
Бөгөн, 4 июндә, Башҡортостан уҡыусылары математиканан профилле имтихан бирә. Унда ҡатнашыуға 18971 кеше теркәлгән. Берҙәм дәүләт имтиханын үткәреү өсөн төбәктә 101 пункт асылған.
Быйыл математика буйынса БДИ ике кимәлгә бүленгән. Аттестат алыу өсөн сығарылыш уҡыусылары база кимәлендәге имтихан бирә. Ҡабул итеү һынауҙары исемлегендә математика фәне булған юғары уҡыу йортона инеү өсөн профилле имтихан тапшырырға кәрәк.
ТАСС мәғлүмәттәре буйынса, профилле Берҙәм дәүләт имтиханында 560 мең кеше ҡатнаша. Дүрт сәғәт эсендә уҡыусылар 21 мәсьәләне эшләргә тейеш.
Имтиханды тапшырыу өсөн 100 балдан кәмендә 27 балл йыйыу талап ителә.


text:
Фото:
Санкт-Петербургта Рәсәй субъекттары вәкиллектәре башлыҡтары Советы төҙөлдө
Фото:
Рәсәй төбәктәренең Нева яры буйындағы ҡалала үҙ республикалары һәм өлкәләре мәнфәғәттәрен яҡлаусы вәкиллектәре етәкселәре үҙ тырышлыҡтарын берләштерергә ҡарар итте. Дөйөм йыйылышта Санкт-Петербургта РФ субъекттары башлыҡтары һәм вәкилдәре Советын төҙөргә ҡарар ителде.
Совет тураһында Положение раҫланды, ете етәксенән торған президиум һайланды, улар иҫәбендә Санкт-Петербургтағы Башҡортостан Республикаһы Вәкиллеге башлығы Риф Сәхәбетдинов та бар. Унан тыш, Совет Президиумына тағы алты төбәк – Мәскәү ҡалаһы, Татарстан, Дағстан, Якутия, Ханты-Манси автономиялы округы һәм Вологда өлкәһе вәкиллектәре башлыҡтары инде.
Дөйөм йыйылышта ҡатнашыусылар берҙәм рәүештә Татарстан Республикаһының Санкт-Петербургтағы һәм Ленинград өлкәһендәге Даими вәкиле Шамил Әхмәтшинды Советтың етәксеһе итеп һайланы.


text:
Баш ҡалала ҡуртымға бирелеүсе иң ҡиммәт фатир — 155 мең һум Фото: Фатирҙар донъяһы
Баш ҡалала ҡуртымға бирелеүсе иң ҡиммәт фатир — 155 мең һум
Баш ҡалала ҡуртымға бирелеүсе иң ҡиммәт фатир — 155 мең һум Фото: Фатирҙар донъяһы
ӨФӨ, 2016 йыл, 6 сентябрь. /«Башинформ» мәғлүмәт агентлығы/.
Өфөлә ҡуртымға бирелеүсе иң ҡиммәт фатир — 155 мең һум. Ул — К.Маркс һәм Революция урамдары киҫелешендәге йорттоң юғары ҡатында урынлашҡан дүрт бүлмәле студия. Иң арзаны — алты мең һумға «Башҡортостан» лайфстайл үҙәге янындағы йортта бер бүлмәле фатир.
«Фатирҙар донъяһы» порталы аналитиктары ҡуртымға биреү баҙарындағы хәлде тикшергәндән һуң иң ҡиммәт хаҡтар Мәскәүҙә (иң ҡиммәте — 1,9 миллион, иң арзаны — 20 мең һум) һәм Ҡазанда (375 мең һәм ете мең һум) булыуын асыҡлаған. Өфө, һәр ваҡыттағыса, рейтинг уртаһында.
«Ысынында иһә ҡыйбат фатирҙарҙы ҡуртымға алмайҙар, алһалар ҙа, осһоҙ хаҡҡа ғына», — тип аңлатма бирҙеләр портал эскперттары.


text:
Бүлмә себене
Бүлмә себене (Musca domestica) — себендәр ғаиләһенә кереүсе бөжәк.
Синантроп төр, космополит. Кәүҙәһе 7—8 мм оҙонлоҡта, һоро төҫтә, күкрәгендә 4 буйы бар, түше өҫтән тоноҡ ҡара, аҫтан һарғылт рәсемле. Уртаса киңлектәрҙә бүлмә себене йылына яҡынса 9 быуын бирә. Йәшәү циклының дауамлылығы, тышҡы мөхиттәге температура һ.б. факторҙарға бәйле рәүештә, 10 -дан алып 45 тәүлеккә ҡәҙәр. Инә себен үҙ ғүмеренең 2,5 айы эсендә 600 -ҙән алып 2 меңгә ҡәҙәр йомортҡа һала. Бер һалғанда уртаса 120 йомортҡа (оҙонлоғо 1—1,2 мм) була; улар 8-50 сәғәт үҫә. Бүлмә себененең личинкалары (оҙонлоғо 13 мм-ға ҡәҙәр) аҡ төҫтә, эсәктән тыш аш ҡайнатыу үҙлегенә эйә. Улар аҙыҡҡа аш ҡайнатыу шайыҡсаһы бүлеп сығаралар һәм ярым эшкәртелгән аҙыҡты һуралар. 3—25 тәүлек үҫәләр, унан һуң ҡурсаҡҡа әйләнәләр. Ҡурсаҡ дәүере 3 тәүлектән бер нисә айға ҡәҙәр (ҡышлағанда) һуҙыла.
Бүлмә себене личинка, ҡурсаҡ йәки олы бөжәк (аталандырылған инә себен) фазаларында ҡышлай.
Бүлмә себене күп кенә эсәк ауырыуҙарын (ҡорһаҡ тифы, дизентерия, холера) тыуҙырыусыларҙы, гельминт күкәйҙәрен күсереүсе булып тора.


text:
Фото:
БР Йәштәр сәйәсәте һәм спорт министры блоггерҙар менән осрашасаҡ
Фото:
БР Йәштәр сәйәсәте һәм спорт министры Александр Никерин 12 августа блоггерҙар менән осрашасаҡ. Осрашыу Совет урамы, 18 адресы буйынса БР Йәштәр сәйәсәте һәм спорт министрлығында үтәсәк. Сара 19 сәғәттә башлана.
Үҙенең блогында Александр Никериндың яҙыуынса, «һорауҙар күп йыйылған, һәм уларға яуап менән тотҡарларға ярамай. Барыһы менән дә күрешергә шат буласаҡмын. Әгәр кемеһелер был ваҡытҡа килеп етә алмай икән, 272-97-08 телефоны буйынса ҡабул итеү бүлмәһенә шылтыратығыҙ, индивидуаль рәүештә башҡа ваҡытта аралашырбыҙ. Тура тәнҡиттән ҡасҡаным булманы, һәм әле лә йәшенергә йыйынмайым. Эшебеҙҙәге ҡайһы бер мәлдәр буйынса һеҙҙең тәнҡитегеҙ – беҙҙең оло етешһеҙлек ул. Беҙ ҡайһы ваҡыт ысынбарлыҡтағы хәл-ваҡиғалар торошон халыҡҡа еткерә белмәйбеҙ. Әммә Һеҙҙе ышандыра алам, беҙ быға ынтыласаҡбыҙ».


text:
Фото:
Өфөлә “Алтын ҡулдар” фестивале үткәрелә
Фото:
14-15 декабрҙә Өфөлә «Каруанһарай» сауҙа-эш комплексыында икенсе «Алтын ҡулдар» төбәк-ара hand-made фестивале үткәрелә. Тәүге тапҡыр был проект Рәсәйҙең 20-нән ашыу ҡалаһынан 80-ләп өҫ кейеме дизайнерҙарын, төрлө техникала эксклюзив изделиелар ижад итеүсе оҫталарҙы йыя.
Фестиваль программаһында — профессионалдар һәм килгән кешеләр өсөн ҡулдан эшләнгән изделиелар күргәҙмәһе; балалар һәм өлкәндәр өсөн бушлай Яңы йыл оҫталыҡ кластары; шоу-программа; «Изгелек» фонды менән бергә хәйриә акцияһы; Рәсәйҙең йәш дизайнерҙарының модалы өҫ кейеме коллекцияларын һәм авторҙар биҙәүестәрен күрһәтеү; оҫталарҙан 1000 һумдан ашыуға әйберҙәр һатып алыусылар, шулай уҡ фестивалдә ҡатнашыусыларҙың барыһы өсөн дә приздар уйнатыу; төрлө номинацияларҙа иң яҡшы оҫталарҙы бүләкләү.


text:
Рөстәм Хәмитов Йылайыр районында ағас эшкәртеү буйынса технопарк ойошторорға тәҡдим итте
Йылайыр районында Рөстәм Хәмитов «Йылайыр урманы» дәүләт унитар предприятиеһы эшмәкәрлеге менән танышты. Атап әйткәндә, республика башлығы ағас күмере етештереү буйынса пиролиз ҡулайламаһын ҡараны.
Предприятие 2008 йылдан эшләп килә һәм нигеҙҙә урман хужалығы, урман тергеҙеү эштәре һәм янғынға ҡаршы саралар менән шөғөлләнә. «Йылайыр урманы»ның 11 бүлексәһе бар. Хеҙмәтләндерелгән урман фондының дөйөм майҙаны 415 мең самаһы гектарҙы тәшкил итә.
Предприятие ағастан төҙөлөш материалдары етештереү менән дә шөғөлләнә. Бында йылына 5,5 мең кубометрға тиклем ағас эшкәртелә. Сығарылған продукция иҫәбендә – төрлө ағастан бысылған материалдар, өй буралары, шулай уҡ ағас күмере.
2011 йылда предприятиела ағас күмере етештереү буйынса пиролиз ҡулайламаһы сафҡа индерелгән, әлеге ваҡытта икенсе мейес файҙаланыуға тапшырылған. Ҡулайламалар ҡуйылғандан алып 106 тонна күмер етештерелгән.
Предприятиела бөгөн 84 кеше эшләй. Эшселәрҙең уртаса эш хаҡы 12400 һум самаһы тәшкил итә.
Рөстәм Хәмитов башлыса алюмин сәнәғәтенә ҙур партиялар менән оҙатылыусы ағас күмере етештереү технологияһы һәм предприятиеның киләсәккә пландары менән танышты. Асыҡланыуынса, күмерҙе бында сауҙа селтәрҙәрендә ваҡлап һатыу өсөн ҙур булмаған күләмдә фасовкалай башларға йыйыналар. Был етештереүҙең табышлылығын ике тапҡырға арттырыу мөмкинлеген бирәсәк. Шулай уҡ тығыҙлығы арҡаһында өҫтөнөрәк булған брикетланған күмер етештереү күләмен арттыра барыу ҙа планлаштырыла. Ошоноң арҡаһында был продукцияның логистикаһы отошлораҡ буласаҡ. Бынан тыш предприятие етәкселеге күпләп активлаштырылған күмер етештереүҙе яйға һалырға ниәтләй. Өфөнөң һәм республиканың ҙур ҡалаларының һыу ҡоролмаларында ғына уға булған ихтыяж йөҙәр тонна менән иҫәпләнә. Әле был адсорбент Башҡортостанға Пермдән ҡайтарыла.
— Даими рәүештә производствоны киңәйтеү алымдарын эҙләргә һәм иҡтисади күрһәткестәрҙе арттыра барырға кәрәк, — тип ағас эшкәртеүселәрҙе хупланы Башҡортостан Президенты.
Рөстәм Хәмитов шулай уҡ Йылайыр районында ағас эшкәртеү буйынса технопарк булдырырға тәҡдим итте.


text:
Башҡорт драма театры Мәскәүгә гастролдәргә әҙерләнә
Мәжит Ғафури исемендәге Башҡорт дәүләт академия драма театры юбилей гастролдәренә әҙерләнә. 12, 13 октябрҙә уларҙы Мәскәүгә Александр Пушкин исемендәге Рәсәй дәүләт академия драма театры сәхнәһендә көтәләр.
Баш ҡала тамашасыһы менән осрашыуҙың тәүге көнөндә башҡорт артистары РФ, БР һәм ТР-ҙың халыҡ артистары,
БР-ҙың Салауат Юлаев исемендәге Дәүләт премияһы лауреаттары Нурия Ирсаева менән Фидан Ғафаров
ҡатнашлығында театрлаштырылған ретро-концерт күрһәтәсәк. Мәскәүгә гастролдәренең икенсе көнөндә Башҡорт академия театры театрҙың баш режиссеры Айрат Абушахманов ҡуйыуында уҙған миҙгел премьераһы — "Шәүрәкәй" лирик драмаһын ҡуясаҡ.
Спектаклдә театрҙың төп артистары — Рәсәйҙең һәм Башҡортостандың халыҡ артисы, БР-ҙың Салауат Юлаев
исемендәге Дәүләт премияһы лауреаты Хөрмәтулла Үтәшев, БР-ҙың халыҡ артисы, Шәйехзада Бабич исемендәге йәштәр
премияһы лауреаты Алмас Әмиров, шулай уҡ йәш актерҙар, Шепкин театр училищеһын тамамлаусылар Гөлсәсәк Фазлаева, Руслан Хайсаров љњм башҡалар ҡатнаша.
Рәсәй баш ҡалаһындағы гастролдәрҙән һуң Башҡорт академия театры труппаһы "Панорама" халыҡ-ара театр сәнғәте фестивалендә ҡатнашыу өсөн Минск ҡалаһына (Беларусь Республикаһы) юлланасаҡ. Унда артистарыбыҙ "Кәкүк ояһы" спектакле менән сығыш яһаясаҡ.


text:
Фото:
Өфөлә төҙөлөш материалдары гипермаркеты барлыҡҡа киләсәк
Фото:
16 ноябрҙә Башҡортостан Республикаһы Хөкүмәтендә БР Президенты Рөстәм Хәмитов «OBI» халыҡ-ара сауҙа селтәре етәксеһе Иан Дэвид Стрикланд менән осрашты. Компания төрлө ассортименттағы төҙөлөш тауарҙары менән сауҙа итә. Уның штатында 38 мең самаһы кеше. Компанияның йыллыҡ финанс әйләнеше – ете миллиард евронан ашыу.
Һөйләшеүҙәр барышында «OBI»ның Башҡортостан баҙарына инеү перспективалары тикшерелде. Стрикландтың һүҙҙәренә ҡарағанда, республика башлығы менән һөйләшеү бик йөкмәткеле килеп сыҡҡан. Һөҙөмтә – Өфөлә ҙур «OBI» магазины төҙөү тураһында һөйләшеп килешеү. Осрашыуҙа ҡатнашҡан РФ Дәүләт Думаһы депутаты Андрей Назаров, был магазин ҡалала бер йылдан һуң барлыҡҡа килергә тейеш, тип билдәләне. Уның майҙаны – 12,5 мең квадрат метр самаһы. Шулай уҡ күпмелер ваҡыттан һуң икенсе магазинды асыу планлаштырыла. Ике объектҡа инвестицияларҙың дөйөм күләме миллиард ярым һумдан ашыу тәшкил итә.
— «OBI» компанияһы донъялағы төҙөлөш тармағына махсуслашҡан төп сауҙа селтәрҙәренең береһе булып тора, — тине Андрей Назаров. – Шуныһы яҡшы, етәкселек менән уртаҡ тел таба алдыҡ. Яңы магазиндар асыу Өфө халҡына арзан һәм сифатлы тауар һатып алыу мөмкинлеге бирәсәк, шулай уҡ Башҡортостан баш ҡалаһын яңы эш урындары менән тәьмин итәсәк. Бындай ҙур компанияларҙың республикаға килеүе башҡалар өсөн яҡшы стимул булып тора. Башҡортостанда инвесторҙар йәлеп итеү өсөн бөтә кәрәкле шарттар тыуҙырыла, һәм беҙҙең баҙарҙа «OBI» барлыҡҡа килеүе бик тә законға ярашлы.


text:
Башҡортостандың 12 районында һауым буйынса дүрт меңлек сик үтелгән
Республиканың бер юлы ике районы тәүлегенә уртаса һауым буйынса алдынғы урында килә. Өфө һәм Учалы райондары хужалыҡтарында һәр һыйырҙан көн һайын 10,7 кг һөт һауып алына. Саҡмағош районы алдынғыларҙан бик аҙға ғына ҡалыша. Бында тәүлегенә уртаса һауым бөгөн — 10,3 кг.
БР Ауыл хужалығы министрлығының матбуғат хеҙмәте мәғлүмәте буйынса, ун ике район малсылары һауымдың дүрт меңенсе рубежын уҙып киткән. Улар араһында Ауырғазы (4522 кг), Баҡалы (4001 кг), Балтас (4142 кг), Дүртөйлө (4605 кг), Ҡырмыҫҡалы (4064 кг), Мәләүез – (4526 кг), Стәрлетамаҡ – (4462 кг), Тәтешле – (4573 кг), Туймазы – (4107 кг), Өфө (4675 кг), Учалы — (4390 кг), Саҡмағош — (4440 кг). Стәрлетамаҡтар нисәнсе йыл рәттән тулайым һауым буйынса беренселекте бирмәй. Йыл башынан алып был район малсылары 36,1 мең тоннанан ашыу һөт һауған, 33 мең тоннаға яҡын һөт һатҡан.
Халыҡтан һөт һатып алыу буйынса иң яҡшылар иҫәбендә Әбйәлил (6845 т), Баймаҡ – (6260 т ), Йәрмәкәй – (5257 т), Шаран (5717 т) райондары.


text:
Тәүге тапҡыр Өфөлә тын юлдары ауырыуҙары буйынса милли конгресс үтәсәк
Тын юлдары ауырыуҙары буйынса XXI милли конгресс 25-28 октябргә билдәләнгән. Ул тәүге тапҡыр Өфөлә Конгресс-холл майҙанында үтәсәк, тип хәбәр иттеләр «Башинформ» агентлығына БР Һаулыҡ һаҡлау министрлығының матбуғат хеҙмәтенән.
Күләмле сарала Рәсәй Һаулыҡ һаҡлау һәм социаль үҫеш министрлығының Пульмонология фәнни-тикшеренеү институты директоры, Рәсәй медицина фәндәре академияһы академигы, профессор Александр Чучалин етәкселегендәге илдең алдынғы пульмонологтары ҡатнашасаҡ.
Дисциплина-ара характерҙағы конгресс тын юлдары ауырыуҙарын диагностикалау, дауалау, реабилитациялау буйынса квалификация күтәреү өсөн республиканың дауалау эше буйынса баш табиптарын, табип-терапевтарҙы, дөйөм практика табиптарын, педиатрҙарҙы, фтизиатрҙарҙы, нур ауырыуҙары һәм функциональ диагностика буйынса белгестәрҙе йыясаҡ. Конгресс саралары сиктәрендә табиптар өсөн мәктәптәр, лекциялар, симпозиумдар һәм клиник обходтар үткәреү ҙә планлаштырылған.


text:
Республика президенты Германияның балаларға ишетеү һәләтен ҡайтарыусы компанияһы етәксеһе Карин Ван Моурик менән осрашты. Былтыр сит ил белгестәре ярҙамында 8 кешегә уңышлы операция эшләнгән. Операцияның ҡыйбатлығына ҡарамаҫтан, ул 1 миллион һум самаһы тора, финанслау менән менән ҡыйынлыҡтар булмаясаҡ, тиелде осрашыуҙа.
Быйыл Башҡортостанда 60 балаға ишетеү һәләтен ҡайтарыу ҡарала. Карин Ван Моурик ике яҡлы хеҙмәттәшлектең артабан да үҫәсәгенә ышаныс белдерҙе.
Башҡортостан вәкилдәре Алманияла үткән ,,Йәшел аҙна,, форумында бер-нисә килешеү төҙөгән. Был турала Премьер министр Рафаэль Байдәүләтов хәбәр итте. Башҡортостан экспозицияһында республика агросәнәғәте мөмкинлектәре менән яҡындан танышҡандан һуң эшҡыуарҙар байтаҡ уртаҡ проекттар тәҡдим иткән.
Әлегә күргәҙмәлә умартасылыҡ һәм апитерапия буйынса ғилми-тикшеренеү үҙәге иң күп килешеүҙәр төҙөгән.


text:
Фото:
«Өфө» аэропортында яңы коллектив договор ҡабул ителәсәк
Фото:
«Өфө» халыҡ-ара аэропортында 2010-2012 йылдарға коллектив договорҙың яңы проекты эшләнде. Проект күсермәһе менән бюллетень сығарылып, танышыу һәм тәҡдимдәр индереү өсөн бөтә хеҙмәттәргә һәм структура подразделениеларына таратылды.
Коллектив договор — ул предприятиела эш биреүсе менән хеҙмәткәр араһында хоҡуҡи, социаль-иҡтисади һәм профессиональ мөнәсәбәттәрҙе көйләүсе документ. «Өфө» халыҡ-ара аэропортында бындай акт өсөнсө тапҡырына төҙөлә.
Элекке колдоговорҙың яңы редакцияһына хеҙмәт закондарындағы үҙгәрештәрҙе иҫәпкә алып, авиапредприятие хеҙмәткәрҙәренең эште юғары яуаплылыҡ менән һәм сифатлы итеп башҡарыуына ынтылышын арттырыуға, социаль льготаларҙы һәм түләүҙәрҙе һаҡлауға йүнәлтелгән, аэропорт коллективы өсөн мөһим өҫтәмәләр индерелде.
Яңы документ проектын әҙерләү менән эш биреүсе вәкилдәренән һәм аэропорт хеҙмәткәрҙәренән торған махсус комиссия шөғөлләнде, ул хеҙмәткәрҙәрҙең күп теләктәрен иҫәпкә алды. Комиссияға аэропорттың төрлө бүлектәренән һәм хеҙмәттәренән 60-тан ашыу тәҡдим бирелде.
Яңы коллектив договор авиапредприятие хеҙмәткәрҙәренең 15 апрелгә билдәләнгән профсоюз конференцияһында ҡабул иткәндән һуң көскә инәсәк.


text:
Башҡортостандың парламент делегацияһы Финляндияға юлланды
Спикер Константин Толкачев етәкселегендәге БР Дәүләт Йыйылышы – Ҡоролтайҙың рәсми делегацияһы 17-18 апрелдә Финляндия Республикаһына бара. Визит Рәсәй менән хеҙмәттәшлек мәсьәләләре буйынса семинарҙа ҡатнашыу өсөн Финляндияның Милли парламенты саҡырыуы буйынса бойомға ашырыла. Делегация составына Башҡортостандан Федерация Советы ағзаһы Рудик Исҡужин, БР Дәүләт Йыйылышы – Ҡоролтай депутаты Николай Князев, БР Дәүләт Йыйылышы – Ҡоролтай Секретариаты етәксеһе Зөфәр Еникеев, Башҡортостандың иҡтисади үҫеш министры урынбаҫары Флүр Әсәҙуллин ингән.
Визит сиктәрендә Башҡортостан парламентарийҙарының Финляндия Республикаһы Милли парламенты рәйесе Ээро Хейнялуома, Финляндия Республикаһының иҡтисади үҫеш министры Юри Хякямиес һәм Финляндия Республикаһы Үҙәк банкы вәкилдәре менән осрашыуы планлаштырылған.
Һөйләшеүҙәр барышында транспорт бәйләнешен үҫтереү мөмкинлеге һәм эшҡыуарлыҡ өлкәһендәге хеҙмәттәшлек мәсьәләләре тикшереләсәк. Атап әйткәндә, республика делегацияһының Өфө — Хельсинки һауа бәйләнешен үҫтереү мәсьәләһе буйынса Финнэйр авиакомпанияһы вәкилдәре менән һөйләшеүҙәр үткәреүе ҡаралған. Бынан тыш. Башҡортостан менән сауҙа бәйләнешен үҫтерергә теләгән фин эшҡыуарҙары менән осрашыу ҙа планлаштырылған.
16 апрелдә республика парламенты делегацияһы ағзалары Санкт-Петербургта «Башҡортостан» сауҙа йортон асыу тантанаһында ҡатнашасаҡ.


text:
Константин Толкачев: «Халҡыбыҙҙың күп милләтлелеге - ҙур байлыҡ»
Башҡортостан Республикаһы Дәүләт Йыйылышы – Ҡоролтай рәйесе Константин Толкачев Башҡортостан Президенты Рөстәм Хәмитовтың 2011 йылды республикала Милләт-ара татыулыҡты нығытыу йылы тип иғлан итеү тураһындағы Указына комментарий бирҙе, тип хәбәр итә парламенттың матбуғат хеҙмәте.
«Был йөҙҙән ашыу милләт вәкиле тыныслыҡта һәм татыулыҡта йәшәгән республикабыҙ өсөн айырыуса мөһим, һәм күп этнослыҡ кеүек күрһәткес буйынса Башҡортостан Рәсәй Федерацияһының бер субъектынан да ҡалышмай. Беҙ халҡыбыҙҙың күп милләтлелеген проблема итеп түгел, ә баһалап бөткөһөҙ байлыҡ һәм мәҙәни күп төрлөлөк булараҡ ҡабул итәбеҙ. Бындай ҡараш республикала тормошҡа ашырылған дәүләт милли сәйәсәтенең нигеҙе булып тора», — тип белдерҙе Константин Толкачев.
Уның әйтеүенсә, Башҡортостан – Рәсәйҙең уникаль субъекты. Унда бик күп милләт һәм халыҡ вәкилдәренең бергә дуҫ һәм татыу йәшәүенең баһалап бөткөһөҙ тарихи тәжрибәһе тупланған. Ҡайһы бер булдыҡһыҙ сәйәсмәндәрҙең Интернет сайттарында, Башҡортостанда өлгәшелгән милләт-ара татыулыҡты тикшереп, үҙ “йөҙөн” табырға тырышыуы уңышһыҙлыҡҡа дусар. Бындай деструктив ғәмәлдәр аҡыллы күп милләтле халҡыбыҙҙа бер ваҡытта ла хуплау тапмаясаҡ, сөнки ул һәр саҡ яҡшыны ямандан, хәҡиҡәтте ялған ҡиммәттәрҙән айырырға һәләтле. Башҡорт халҡының мәҡәлендә әйтелгәнсә, бер биҙрә батҡаҡ Ағиҙелдең саф һыуын бысрата алмай.
— Тарихи тәжрибәне иҫәпкә алмай, күп быуаттар буйы халҡыбыҙ туплаған мәҙәни-рухи ҡиммәттәрҙе аҡыллы һәм уйлап файҙаланмай тороп республиканың артабанғы эҙмә-эҙлекле үҫеше мөмкин түгел, тип белдерҙе парламент спикеры.
— Башҡортостандың уникаль байлыҡты – халыҡтарҙың тарихи берҙәмлеген, уларҙың күп быуатлыҡ дуҫлығын һәм туғанлығын даими үҫтереүенә шигем юҡ. Телде, һәр халыҡтың мәҙәниәтен һәм ғөрөф-ғәҙәттәрен һаҡлап ҡалыу – беҙҙең мөһим бурыс. Үҙенсәлеклелекте һаҡлап ҡалып һәм төрлө мәҙәниәттәрҙәге иң яҡшыһын ғына һеңдереп, үҙ халҡың, республикаң һәм илең өсөн ғорурлыҡ тойғоһо кисереп кенә ысын хоҡуҡи дәүләт һәм демократик йәмғиәт төҙөүҙең ҡатмарлы бурыстарын тормошҡа ашырыуҙы тәьмин итергә мөмкин, — тип һыҙыҡ өҫтөнә алды Константин Толкачев.


text:
Мәләүездә реконструкциянан һуң мәктәп һәм балалар баҡсаһы асылды
Мәләүез ҡалаһының «Шәкәр заводы» биҫтәһендә капиталь реконструкциянан һуң балалар баҡсаһы һәм 250 уҡыусыға иҫәпләнгән урта дөйөм белем биреү мәктәбе асылды. Республика буйынса эш сәфәре барышында 10 июлдә уҡыу йорттарын Башҡортостан етәксеһе Рөстәм Хәмитов тикшерҙе, тип хәбәр иттеләр төбәк башлығының матбуғат хеҙмәтенән.
Уҡытыусылар коллективы менән аралашып, республика башлығы, мәғариф – республика үҫешенең төп өҫтөнлөктәре иҫәбендә, тип билдәләне.
«Мәктәптәр төҙөү һәм реконструкциялау буйынса эш республикала дауам ителәсәк», — тине Рөстәм Хәмитов.
Рәсәй Президентының майҙағы указдарын тормошҡа ашырыу тураһында һөйләгәндә, республика етәксеһе, Башҡортостан буйынса уртаса эш хаҡы 23 мең һум тәшкил итә, тип билдәләне.
«Уртаса эш хаҡы – ул дауахана буйынса уртаса температура кеүек, уны мин аңлайым. Шартлыса, уның 10 меңдән алып 30 меңгә тиклем булыуы мөмкин, ә уртаса 20 мең килеп сыға. Беҙ, әлбиттә, түбәнге планканы күтәрергә теләйбеҙ. Квалификацияға, тәжрибәгә, белемгә, ҡаҙаныштарға эйә булған кешеләргә ҡушып премиялар бирелһен һәм яҡшы эш хаҡы алһын өсөн», — тип айырып әйтте Рөстәм Хәмитов.


text:
Эяла
Эяла, эялла, ияла (Моря́нка) (лат. Clangula hyemalis) — Аллаһы Тәғәләгә зикер әйтеүсе өйрәк.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Һуна өйрәктән бәләкәйерәк. Парлашып һәм күмәкләшеп йәшәйҙәр. Ата ҡоштоң икегә айырылып торған ҡара ҡойроғо нәҙек оҙон. Башы, муйыны, түше, арҡаһы һәм ҡанаттары тигеҙ көрәнһыу ҡара. Күҙҙәренең тирәһе, ҡабырғалары һәм ҡорһағы аҡ. Ҡылғойроҡтан башлыса ҡара һәм аҡ төҫтә булыуы менән айырыла.
Тауышы[үҙгәртергә | вики-тексты үҙгәртергә]
Тауышы оҙон, яңғырауыҡлы, алыҫтан «эй-аа-алаа, эй-аа- алаа» һымаҡ ишетелә.
Йәшәү рәүеше[үҙгәртергә | вики-тексты үҙгәртергә]
Тайганың төньяҡ сигендә, тундрала йәшәй, һыу үҫемлектәре һәм бөжәктәре менән туҡлана. Күсмә ҡош. һирәк осрай. Беҙҙә яҙлы-көҙлө үтеп барышлай ғына туҡтап китәләр. Беҙҙең яҡта ояламай. Ите өсөн аулайҙар.


text:
Халыҡ иҫәбен алыу - 2010 рәсәйлеләр һанын билдәләй
Росстат һаулыҡ һаҡлау һәм халыҡ статистикаһы Идаралығы начальнигы Ирина Збарскаяның Мәскәүҙә үткән түңәрәк өҫтәлдә белдереүенсә, Рәсәйҙә оҙаҡ ваҡыт эсендә беренсе тапҡыр тыуымдың үлемдән артыуы күҙәтелгән. Уҙған йылда бер ҡатынға яңы тыуған балалар һаны 1,6-нан тура килһә, 2000 йылда был һан 1,2-гә тиң ине.
Хәүефле күрһәткестәр ҙә бар. Атап әйткәндә, Росстат Рәсәйҙә ир менән ҡатындарҙың ғүмер оҙонлоғо айырмаһының 12-13 йыл булыуын билдәләй, ә Европа илдәрендә был айырма 5-6 йыл менән иҫәпләнә.
Башҡортостанстаттың яҡынса иҫәпләүҙәре буйынса, 2010 йыл башында Башҡортостанда даими йәшәүселәр һаны 4065,8 мең кешегә еткән, 2009 йыл башынан алып ул 8,5 меңгә артҡан.
Республикала демографик хәл яҡшыра: тыуым арта, үлем кәмей һәм халыҡ иҫәбенең тәбиғи артыуы күҙәтелгән. Демографик хәл буйынса ыңғай күрһәткестәр республикаға Волга буйы федераль округы төбәктәре араһында алдынғы урындарҙың береһендә булырға мөмкинлек бирә. Үлем һәм тыуым буйынса – икенсе урын, халыҡтың тәбиғи артыуы буйынса – беренсе. Бөтә Рәсәй буйынса Башҡортостан Республикаһы ыңғай демографик күрһәткесле 25 төбәк исемлегенә ингән.
Рәсәйлеләр һаны тураһында теүәл мәғлүмәтте һәм демографик өлкәләге тенденцияны халыҡ иҫәбен алыу сараһы ғына асыҡлаясаҡ. Иҫегеҙгә төшөрәбеҙ, Бөтә Рәсәй халыҡ иҫәбен алыу 2010 йылдың октябрендә үткәрелә. Мәҫәлән, 2002 йылда үткән халыҡ иҫәбен алыу сараһында яҡынса иҫәпләүҙәргә ҡарағанда Рәсәй халҡының 1 миллион 800 мең кешегә күберәк булыуы асыҡланған.
Тап ошо һөҙөмтәләр демографик хәлдең бик киҫкен тороуын асыҡлаған һәм уны яҡшыртыуға йүнәлтелгән “Әсәлек капиталы”, йәш ғаиләләргә торлаҡ шарттарын яҡшыртыу һәм башҡа төрлө бер нисә дәүләт программаһына нигеҙ булған.


text:
21 март Халыҡ-ара урмандар көнө тип иғлан ителде
21 март Берләшкән Милләттәр Ойошмаһының Генераль Ассамблеяһы менән Халыҡ-ара урмандар көнө тип иғлан ителде. 2013 йылдан башлап Халыҡ-ара урмандар көнө донъяның барлыҡ илдәрендә билдәләнәсәк, тип хәбәр ителә Федераль урман хужалығы агентлығы сайтында.
Халыҡ-ара урмандар көнөн иғлан итеү айҡанлы Берләшкән Милләттәр Ойошмаһы барлыҡ дәүләттәргә был көнгә ҡарата урмандарҙы һаҡлау буйынса тейешле саралар үткәрергә тәҡдим итә. Улар иҫәбендә – ағас ултыртыу буйынса кампаниялар ойоштороу.
Иҫегеҙгә төшөрәбеҙ, 2012 йылдың майында Башҡортостанда йәшәгән ике меңдән ашыу кеше Рәсәйҙә үткән Милли ағас ултыртыу көнөндә ҡатнашты. Рәсәй Федерацияһы биләмәһендә акцияла ҡатнашыусылар һаны 210 мең кешегә етте. Улар һигеҙ мең гектарҙан ашыу майҙанда 28 миллион ағас ултыртты. Башҡортостанда был көндө 64 гектар майҙанда 104 меңдән ашыу ағас ултыртылды.


text:
12 декабрҙә Өфөлә беренсе Яңы йыл алды йәрминкәһе үтәсәк
Яңы йыл байрамдары алдынан традицион ауыл хужалығы йәрминкәләре үтәсәк. Беренсе ылауҙар Өфөгә 12 декабрҙә киләсәк. Был юлы ауыл хужалығы етештереүселәре баш ҡалаға һатыу өсөн ит килтерәсәк. Көндәр артыҡ һыуыҡ булмаһа, ассортимент йәшелсә продукцияһы менән тулыландырыласаҡ.
Баш ҡала хакимиәтенең ҡулланыусылар баҙары идаралығынан хәбәр итеүҙәренсә, сауҙа ҡаланың 15 майҙансығында йәйелдереләсәк. Традицион майҙансыҡтарҙы әле боҙ ҡаласыҡтары биләгән, йәрминкәләр уларҙан бер аҙ ситтәрәк урын аласаҡ. Яңы йыл байрамдарына тиклем 6 йәрминкә көнө үткәрергә планлаштырыла. Төп сауҙа шәмбе көнө алып барыласаҡ, йәкшәмбе ҡалған продукция һатыласаҡ.


text:
Муниципаль берәмектәрҙә һайлау комиссияларын төҙөү тәртибенә төҙәтмәләр индерелде
“Рәсәй Федерацияһы гражданының референдумда ҡатнашыуға хоҡуғы һәм һайлау хоҡуғына төп гарантиялар” исемле федераль законға бер нисә үҙгәрештәр индерелгән. Атап әйткәндә, федераль әһәмиәтле муниципаль район, ҡала округы, ҡала биләмәһенең алты, һигеҙ, ун ағзанан торған һайлау комиссияһы хәл иткес тауышҡа эйә буласағы билдәләнгән. Ауылдарҙағы һайлау комиссияһы ла алты, һигеҙ йәки ун ағзанан тороп, хәл иткес тауышҡа эйә. Ә муниципаль берәмектәрҙәге һайлау комиссияларында ағзалар һаны муниципаль берәмек уставына ярашлы билдәләнә. Шулай уҡ Федераль закон үҙ көсөнә ингәндән һуң муниципаль берәмектәрҙә ойошторолған һайлау комиссияһы ағзаларының береһе вәкәләттәрен алдан туҡтатһа, урынына икенсене билдәләү тәртибе лә ҡаралған.


text:
Килейек
Килейек (урыҫ. Славка-завирушка)(лат. Sylviidae)(лат. Sylviidae)— турғайҙар отрядындағы ҙур булмаған ҡошсоҡ.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бәләкәйерәк. Ағас һәм ҡыуаҡ ботаҡтарында һикергеләп йөрөүсе теремек ҡош. Түбәһе һоро, һырты, ҡойроғо көрәнһыу һоро, Ҡанаттарының осонда нәҙек ар-ҡырыл һыҙыҡтар бар. Күҙҙәре аша-киң ҡара һыҙыҡ үтә. Кәүҙәһенең аҫ яғы алһыу аҡ. һоро килейектән ерән ҡауырһындары булмауы менән айырыла.
Тауышы[үҙгәртергә | вики-тексты үҙгәртергә]
Тауышы тоноҡ ҡына: «сыҡ-сыҡ».
Йәшәү рәүеше[үҙгәртергә | вики-тексты үҙгәртергә]
Сырылдап һайрауына яңғырауыҡлы «киле-киле-киле» тигән өндәр ҡушыла. Төрлө урмандарҙа, ҡыуаҡлыҡтарҙа йәшәй. Бөжәктәр, көҙгөһөн еләк ашай. Күсмә ҡош. Киң генә таралған. Ағас ботаҡтарында, ҡы¬уаҡтарҙа оялай. Ҡара-көрән таплы 4—6 бөртөк һорғолт аҡ йомортҡаһы була. Зарарлы бөжәктәрҙе ҡырып, файҙа килтерә.
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. Өфө,1986 йыл. ИБ № 3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9


text:
Республиканың 17 мең пенсионеры ташлама менән теш протездары ҡуйҙырыу программаһында ҡатнашасаҡ
Башҡортостанда ташлама менән теш протездары ҡуйҙырыу программаһы тормошҡа ашырыла башланы. «Башҡортостан Республикаһының айырым граждандарына теш протездары ҡуйыуҙа социаль ярҙам күрһәтеү» айырым маҡсатлы республика программаһы 2012-2014 йылдарға иҫәпләнгән.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, медицина күрһәтмәләре буйынса теш протездары ҡуйҙырыуға мохтаж һәм пенсияһына социаль өҫтәмә алыусы республика территорияһында даими йәшәгән өлкән йәштәге граждандарға өс йылға бер тапҡыр субсидия формаһында льготалы теш протездары ҡуйҙырыуға йәки теш протездарын ремонтлауға хоҡуҡ бирелә. 2012 йылда был субсидияның күләме 5220 һумға тиң.
Программала йәш критерийҙары аныҡ билдәләнгән. Шулай итеп, унда 58 йәштән өлкән ҡатын-ҡыҙҙар һәм 63 йәштән алып ир-егеттәр ҡатнаша ала. Бынан тыш, льготалы теш протездары ҡуйҙырыу программаһында ҡиммәтле металдарҙан, хаҡы буйынса ҡиммәтле металдарға тиңләштерелгән металлокерамиканан һәм башҡа төрлө ҡыйбатлы материалдарҙан теш протездары эшләү һәм уларҙы ремонтлау ҡаралмаған.
Башҡортостандың Һаулыҡ һаҡлау министрлығы мәғлүмәттәренә ярашлы, республика буйынса уртаса алғанда 7500 һумға теш протездары ҡуйҙырырға мөмкин.
2012 — 2014 йылдарҙа ташлама менән теш протездары ҡуйҙырыу программаһында 17 мең пенсионер ҡатнашасаҡ, тип күҙаллана. Республика бюджеты иҫәбенә дөйөм финанслау күләме – 127,8 миллион һум. Ағымдағы йылда был маҡсатҡа 43 миллион һумдан ашыу аҡса бүленәсәк.


text:
Сабынлыҡтарҙа эш ҡыҙа
Башҡортостан аграрийҙары 180 мең тонна бесән әҙерләгән. Был — планлаштырылғандың 24 проценты, тип хәбәр иттеләр БР Ауыл хужалығы министрлығында. Тағы бер тупаҫ мал аҙығын – сенажды һаҡлауға һалыу эштәре лә дауам итә. 29 июнгә сенаж траншеяларына 409 мең тонна йәшел масса һалынған (17%).
Мал аҙығы әҙерләү кампанияһы башланғандан алып шартлы мал башына республикала 4,1-шәр центнер мал аҙығы берәмеге әҙерләнгән. Беренселек – благовещендарҙа, уларға 10,6-шар центнер мал аҙығы берәмеге тура килә.
Ҡышҡылыҡҡа иң күп бесән Илеш районында әҙерләнгән – 7,4 мең тонна. Сенаж буйынса Федоровка районы эшсәндәре алдынғылыҡты бирмәй — 20,7 мең тонна.
Аграр ведомство мәғлүмәттәренә ярашлы, бер һәм күп йыллыҡ үләндәр 321 мең гектарҙа (29%) сабылған. Бер көн эсендә күрһәткес бер юлы 2 процентҡа артҡан.


text:
Республиканың ике районында күп йыллыҡ һәм бер йыллыҡ үләндәр сабып алынған
Республиканың Нуриман һәм Яңауыл райондарында күп йыллыҡ һәм бер йыллыҡ үләндәр сабып алынған. БР Ауыл хужалығы министрлығының матбуғат хеҙмәтенән хәбәр итеүҙәренсә, Нуриман районы хужалыҡтары 6,2 мең тонна бесән, 8 мең тонна сенаж һәм 2,2 мең тонна силос әҙерләгән. Бер шартлы мал башына иҫәптә был 14,3 центнер мал аҙығы берәмегенә тиң.
Үҙ сиратында, Яңауыл аграрийҙары 12,4 мең тонна бесән, 40,6 мең тонна сенаж һәм 11,6 мең тонна силос, йәғни бер шартлы мал башына иҫәптә 26,9 центнер мал аҙығы берәмеге әҙерләгән. Әммә, БР Ауыл хужалығы министрлығының матбуғат хеҙмәтендә билдәләүҙәренсә, был һандар әле үҙгәрәсәк, сөнки әлеге ваҡытта был райондарҙа көнбағыш баҫыуҙарында солос әҙерләнә.
БР Ауыл хужалығын консультациялау үҙәге мәғлүмәттәре буйынса, 30 июлгә ҡарата төбәктә мал аҙығы культуралары йәмғеһе 871 мең гектар майҙанда (79 процент) сабып алынған.
Әлеге ваҡытта республикала уртаса алғанда бер шартлы мал башына иҫәптә 12,8 центнер мал аҙығы берәмеге әҙерләнгән. Былтырғы запастарҙы иҫәпкә алғанда (6,1 центнер мал аҙығы берәмеге), 2012 йылға планлаштырылған бер шартлы мал башына иҫәптә 29 центнер мал аҙығы берәмеге әҙерләнәсәк, тип фаразлай белгестәр.


text:
Өфө ҡала Советы рәйесе граждандарҙы ҡабул итте
Көн элгәре Өфө ҡала Советы рәйесе Евгений Семивеличенко граждандарҙы ҡабул итте, йорт ихаталарын һәм балалар майҙансыҡтарын төҙөкләндереү аралашыуҙың төп темаһы булып торҙо.
Ҡалала йәшәүсе ҡатын Октябрь проспектындағы 86/2 һанлы йорт ихатаһында балалар өсөн бәүелсәк һәм тимер тау урынлаштырыу үтенесе менән мөрәжәғәт итте, тип хәбәр иттеләр ҡала Советының матбуғат хеҙмәтенән. Йортта йәшәүселәр үҙҙәренең торлаҡ-эксплуатация участкаһы менән аңлаша алмаған. Шуға күрә ҡала депутаттарына мөрәжәғәт итеү берҙән-бер сара булып тора, тип иҫәпләй улар. Әммә ихаталарҙы һәм балалар майҙансыҡтарын төҙөкләндереү мәсьәләһен ҡала Советы депутаттары ғына түгел, ә йорт алды территорияларының торошо өсөн яуаплы булған хеҙмәттәр ҙә хәл итергә тейеш, тигән фекерҙә йортта йәшәүселәр.
Балалар майҙансыҡтарын төҙөкләндереүҙән тыш, осрашыуҙа һәләтле йәштәргә, яңғыҙ йәшәгән оло кешеләргә ярҙам итеүгә, Өфөлә торлаҡ хужалары берләшмәләрен ойоштороуға һәм уларҙың эшмәкәрлегенә ҡағылышлы мәсьәләләр күтәрелде.
Өфө ҡала Советы рәйесенә шулай уҡ торлаҡ мәсьәләһе менән мөрәжәғәт итеүселәр булды. Әммә ҡала Советының мохтаждарға ярҙам итеү өсөн торлаҡ фонды юҡ һәм ул фатир бүлеү буйынса хоҡуҡтарға эйә түгел. Шуға күрә бындай мәсьәләләрҙе хәл итеүҙә ҡыйынлыҡтар килеп тыуа. Ғәмәлдәге республика һәм федераль программалар буйынса торлаҡ сират буйынса һәм федераль бюджеттан аҡса бүленеүгә ҡарап бирелә.


text:
Фото:
Төбәк башлығы Рәсәй Президентының Волга буйы федераль округындағы Тулы хоҡуҡлы вәкиле ҡарамағындағы Совет ултырышында ҡатнашты
Фото:
29 июндә Пензала Башҡортостан Президенты Рөстәм Хәмитов Рәсәй Президентының Волга буйы федераль округындағы Тулы хоҡуҡлы вәкиле ҡарамағындағы Совет ултырышында ҡатнашты. Унда Волга буйы төбәктәрендә дәүләт идараһының һөҙөмтәлелеген һәм дәүләт хеҙмәттәре күрһәтеү сифатын күтәреү мәсьәләләре тикшерелде. Атап әйткәндә, бында «Дәүләт һәм муниципаль хеҙмәттәр күрһәтеүҙе ойоштороу тураһында»ғы федераль закон тураһында һүҙ барҙы, уға ярашлы, 2012 йылдың 1 июленән власть органдарына граждандарҙан башҡа ведомство базаларында һаҡланған мәғлүмәттәрҙе һорау тыйыла. Шулай итеп, был дәүләт һәм муниципаль хеҙмәттәр алыуҙы тиҙләтәсәк, халыҡты төрлө инстанцияларҙа белешмәләр йыйыуҙан азат итәсәк.
Шулай уҡ сәйәси системаны яңыртыуға бәйле закон положениелары ла тикшерелде. Рәсәй Президенты Федерация субъекттары башлыҡтарын туранан-тура һайлау тураһындағы бөтөн төбәк закондарын да 2012 йылдың 1 июленә тиклем федераль ҡануниәткә ярашлы хәлгә килтерергә ҡушҡайны. Башҡортостанда БР Конституцияһына һәм «БР Президенты тураһында»ғы законға тейешле төҙәтмәләр индерелде һәм 28 июндә һуңғы уҡыуҙа БР Дәүләт Йыйылышы — Ҡоролтай менән раҫланды.
Рәсәй Пезидентының Волга буйы федераль округындағы Тулы хоҡуҡлы вәкиле Михаил Бабич рәйеслегендә үткән ултырышта Рәсәйҙең элемтә һәм киң коммуникациялар министры Николай Никифоров, төбәк етәкселәре, РФ Дәүләт Думаһы депутаттары ҡатнашты, тип хәбәр итә төбәк башлығының матбуғат хеҙмәте.


text:
«ОЗНА» төҙөлөш эштәренә тотондо
«ОЗНА» капиталь төҙөлөш өлкәһендә подряд эштәре башҡарыуға алдан квалификация үтте һәм «Роснефть» нефть компанияһы» асыҡ акционерҙар йәмғиәтенең подряд ойошмалары банкына индерелде.
Хәҙер «ОЗНА» «Роснефть» нефть компанияһы» асыҡ акционерҙар йәмғиәтенең бөтә ярҙамсы йәмғиәттәрендә үҙ аллы подряд контракттары буйынса төҙөлөш-монтаж һәм көйләү эштәренә тендерҙарҙа ҡатнашыу хоҡуғына эйә.
«ОЗНА» компанияһы составында яңы подразделение – комплекслы проекттар департаменты ойошторолдо.


text:
Башҡортостанда энцефалит менән зарарланған талпандарҙың һаны билдәле булды Фото: Олег Яровиков
Башҡортостанда энцефалит менән зарарланған талпандарҙың һаны билдәле булды
Башҡортостанда энцефалит менән зарарланған талпандарҙың һаны билдәле булды Фото: Олег Яровиков
ӨФӨ, 2015 йыл, 28 май. /«Башинформ» мәғлүмәт агентлығы, Артур Басиров/.
Башҡортостанда 175 талпан энцефалит вирусы менән зарарланған, был лабораторияла тикшерелгән 2919 талпандың алты проценты. 195 талпанда боррелиоз ҡуҙғытыусыһы табылған. Ошо хаҡта Роспотребнадзорҙың республика идаралығы хәбәр итә.
Ведомство мәғлүмәттәре буйынса, бөгөнгө көнгә 3187 кеше, шул иҫәптән 1100 бала талпан ҡаҙалыу сәбәпле медицина ойошмаларына мөрәжәғәт иткән. Дауаханаға килгәндәрҙең — 36,8, шул иҫәптән балаларҙың 80,5 процентына иммуноглобулин профилактикаһы үткәрелгән. Республикала вируслы талпан энцефалиты һәм боррелиоз менән ауырыу осраҡтары теркәлмәгән.


text:
Ҡыштым
Ҡышты́м — Силәбе өлкәһендә 1934 йылдан ҡала.
Ҡала Ҡыштым йылғаһында урынлашҡан. Силәбенән 90 км алыҫлыҡта. Ҡала янында Большая Акуля, Сугомакская мәмрейәһе, Сугомак тауы, Сугомак ҡүле бар. Ҡала урман менән ҡулсаланған.
Тарих[үҙгәртергә | вики-тексты үҙгәртергә]
1755 йылда Демидов Никита Никитич Үрге-ҡыштым һәм Түбәнге-ҡыштым тимер заводтарҙы төҙөргә башлай. 1757 йылда ошо заводтар эшләргә башлай. 1761 йылда Англияға тимерҙы экспортларға башлайҙар. Иң эре ойошма — Ҡыштым баҡырэлектролит заводы.
Ҡалала Силәбе дәүләт университеты, Көньяҡ Урал дәүләт университеты филиалдары бар.
Һылтанмалар[үҙгәртергә | вики-тексты үҙгәртергә]
- Официальный сайт Кыштымского городского округа
- Фотогалерея Кыштыма
- Краткая история Кыштыма
- История герба Кыштыма
- Христорождественский собор
- Кыштым в энциклопедии «Мой город»
- Карта города Кыштыма


text:
Мәҙәниәт һәм сәнғәт өлкәһендә БР Президенты гранттарына конкурс иғлан ителде
БР Мәҙәниәт һәм милли сәйәсәт министрлығы тарафынан мәҙәниәт һәм сәнғәт өлкәһендәге ижади проекттарға ярҙам итеү маҡсатында Башҡортостан Республикаһы Президенты гранттарына дәғүә итеүгә сираттағы конкурс иғлан ителде. Ул БР Президенты Мортаза Рәхимовтың “БР мәҙәниәт һәм сәнғәт эшмәкәрҙәренә өҫтәмә дәүләт ярҙамы саралары тураһында”ғы Указына ярашлы үткәрелә.
БР Президентының күрһәтелгән гранттарына дәғүә итеүгә заявка документацияһы төҙөү һәм биреү тәртибе БР Мәҙәниәт һәм милли сәйәсәт министрлығы сайтында (www.mknprb.ru) баҫылған.
Бөтә конкурс материалдары министрлыҡҡа 2010 йылдың 1 февраленә тиклем «гранттар конкурсы» билдәһе менән конвертта тапшырылырға тейеш.
Быйыл мәҙәниәт һәм сәнғәт өлкәһендә 100 мең һум күләмендә БР Президенты гранты менән 25 кеше бүләкләнде, республиканың тағы биш ижади коллективы 300 меңәр һум алды. Былар – БР Мәҙәниәт һәм милли сәйәсәт министрлығы Республика Хәрби Дан музейының «Данлы атлылар юлдары буйлап» проекты, «Булат Йосоповтың кино мәктәбе», Сибай ҡалаһы Балалар сәнғәт мәктәбенең «Гөлдәр» өлгөлө бейеү ансамбле һәм башҡа бик күптәр.


text:
Фото:
Башҡортостан һәм «Транснефть» компанияһы хеҙмәттәшлек итеү тураһында килешеүгә ҡул ҡуйҙы
Фото:
27 октябрҙә Мәскәүҙә Башҡортостан Президенты Рөстәм Хәмитов һәм «Транснефть» акционерҙар компанияһы президенты Николай Токарев Башҡортостан Республикаһы менән «Транснефть» акционерҙар компанияһы» асыҡ акционерҙар йәмғиәте араһында хеҙмәттәшлек итеү тураһында килешеүгә ҡул ҡуйҙы. Документ дүрт йылға иҫәпләнгән. Килешеүгә республика иҡтисадын үҫтереү, төбәк халҡының етешерәк йәшәүенә булышлыҡ итеү, Рәсәй һәм Башҡортостандың энергетик хәүефһеҙлеген нығытыу маҡсатында ҡул ҡуйылған, тип хәбәр иттеләр республика башлығының матбуғат хеҙмәтенән.
Килешеү ике яҡты ла табыш менән тәьмин итеүгә, корпоратив һәм төбәк мәнфәғәттәрен комплекслы иҫәпкә алыуға йүнәлтелгән. Документ магистраль нефть үткәргестәре һәм Рәсәйҙең нефть продукттары үткәргестәре менән идара итеүҙең берҙәмлеген һәм бөтөнлөгөн һаҡлау маҡсатында төҙөлгән. Килешеү сиктәрендә «Транснефть» компанияһы Башҡортостан территорияһында ғәмәлгә ашырылған социаль проекттарға ярҙам итәсәк.
Документҡа ярашлы, «Транснефть» акционерҙар компанияһы» асыҡ акционерҙар йәмғиәте 2011 йылдан башлап «Транснефть» системаһы ойошмаларының Республиканың тупланма бюджетына 850 миллион һумдан кәм булмаған суммала һалым түләүен тәьмин итәсәк.
— Башҡортостан Республикаһы менән «Транснефть» компанияһы араһындағы мөнәсәбәттәрҙе билдәләүсе килешеү 2015 йыл аҙағына тиклем ғәмәлдә буласаҡ, — тип аныҡлап үтте Рөстәм Хәмитов. — Республика биләмәһендә «Транснефть» компанияһының эре бүлексәләре эшләүен яҡшы беләбеҙ. Улар һәйбәт, тотороҡло эш алып бара, Рәсәй Федерацияһы ҡаҙнаһына ла, Башҡортостан Республикаһы ҡаҙнаһына ла мул табыш килтерә. Был предприятиелар әлеге конфигурацияһында эшләйәсәк, тип билдәләнде.
— Был Килешеү – үҙ-ара хеҙмәттәшлек иткән арала барлыҡҡа килгән конструктив координация өлгөһө ул, — тине Николай Токарев. — Документ йыйылып киткән мәсьәләләрҙе хәл итәсәк, тип ышанам. Һәм ошондай документтың булыуы артабан атларға мөмкинлек бирә. Беҙҙең быға Саха (Яҡут) Республикаһы етәкселеге, төньяҡ Урал төбәктәре, Тверь, Брянск өлкәләренә бәйле матур миҫалдарыбыҙ бар. Был документтар һалым керемдәрен көйләү иҫәбенә бихисап социаль мәсьәләләрҙе лә хәл итеү мөмкинлеге бирә.


text:
Рөстәм Хәмитовтың Италияға рәсми сәфәре тамамландыФото: БР Президентының матбуғат хеҙмәте
Рөстәм Хәмитовтың Италияға рәсми сәфәре тамамланды
Рөстәм Хәмитовтың Италияға рәсми сәфәре тамамландыФото: БР Президентының матбуғат хеҙмәте
ӨФӨ, 2014 йыл, 28 ноябрь. /«Башинформ» мәғлүмәт агентлығы, Илья Спиридонов/.
27 ноябрҙә Башҡортостан Президенты Рөстәм Хәмитовтың Италияға рәсми сәфәре тамамланды. Ике көн дауамында республика башлығы машина эшләү, еңел сәнәғәт, медицина өлкәләрендә мәшғүл булған 20-нән ашыу компания етәкселәре һәм вәкилдәре менән һөйләшеүҙәр алып барҙы.
Осрашыуҙар барышында Рөстәм Хәмитов республиканың әҙер продукция һатып алыуҙа түгел, ә производстволарҙы Башҡортостанда урынлаштырыуҙа, уртаҡ предприятиелар һәм яңы эш урындары булдырыуҙа ҡыҙыҡһыныуына айырым иғтибар бирҙе.
Италияның эшлекле даирәһе вәкилдәре Башҡортостандың инвестиция потенциалын юғары баһаланы һәм хеҙмәттәшлеккә әҙер булыуҙарын белдерҙе. Бер нисә компания етәксеһе артабан һөйләшеүҙәр алып барыу өсөн төбәк башлығының саҡырыуы буйынса республикаға килергә әҙерләнә.
Хәтерегеҙгә төшөрәбеҙ, ошо көндәрҙә Миланда Башҡортостандың презентацияһы уҙҙы. Үҙ сығышында Рөстәм Хәмитов Башҡортостандың Рәсәй Федерацияһының иң индустриаль үҫешкән ун субъектына инеүен билдәләне. Төбәк иҡтисадында төп инвестиция йәлеп итеүсән йүнәлештәре – яғыулыҡ-энергетика комплексы, машина эшләү, ауыл хужалығы. Башҡортостан Президенты республикалағы яҡшы эшлекле хәлдең урынлашыуын билдәләне. Ул халыҡ-ара рейтинг агентлыҡтарының юғары баһалары менән дәлилләнә. Италия төбәктәре менән эш итеүҙең иң уңайлы форматы тип Рөстәм Хәмитов башҡа илдәр менән хеҙмәттәшлек барышында үҙенең һөҙөмтәлелеген раҫлаған, «R2R» – «Region to Region» моделен атаны.
Республика Башлығы Италия бизнесмендарын 2015 йылда Өфөлә уҙасаҡ, ШОС һәм БРИКС илдәренең эшлекле советтарында ҡатнашырға саҡырҙы.
Италия Башҡортостандың алдынғы уҙаҡташтарының береһе булып тора. Ул тышҡы сауҙа әйләнеше күләме (2013 йылда – 1,2 миллиард доллар) буйынса дүртенсе урынды биләй. Был сумманың 90 проценттан ашыуы экспорт поставкаларына тура килә. Республиканың Италияға поставкалаған төп тауарҙары иҫәбендә нефть һәм нефть продукттары. Башҡортостанға машина эшләү, химия һәм металлургия сәнәғәте продукциялары индерелә. Республика иҡтисадында тупланған Италияның инвестициялар күләме 2013 йыл аҙағына 1,9 миллион доллар тәшкил иткән. 13 уртаҡ предприятие эшләй.


text:
Башҡортостан эшҡыуарҙары инвалидтарға эшкә урынлашыуҙа ярҙам итергә ниәтләй
Ошо арала Башҡортостан Республикаһының Эшҡыуарлыҡ һәм туризм буйынса дәүләт комитетында мөмкинлеге сикләнгән кешеләргә ярҙам сараларын ғәмәлгә ашырыу һәм инвалидтарҙы эшкә урынлаштырыу проблемаһы тикшерелде.
Дәүләт комитеты рәйесе Айҙар Хәлилов инвалидтарҙың республика йәмәғәт ойошмалары етәкселәре һәм эшҡыуарҙар менән эш кәңәшмәһе үткәрҙе. Сарала ҡатнашыусылар Башҡортостан Президентының мөмкинлеге сикләнгән кешеләргә ярҙам итеүҙең һөҙөмтәле инструменттарын әҙерләргә ҡушыуын үтәү буйынса саралар комплексын тикшерҙе.
— Үҙгәрештәр иң элек закондар сығарыу базаһына, инвалидтарға финанс яҡтан ярҙам итеүгә, эште ойоштороу формаларына һәм административ сараларға ҡағылырға тейеш, — тине Айҙар Хәлилов. – Бының өсөн һәр төрлө ведомство вәкилдәренән торған эш төркөмө булдырырға кәрәк.
Инвалидтарҙың йәмәғәт ойошмалары предприятиелары ассоциацияһы рәйесе Руслан Кинйәкәев тә үҙенең фекерен белдерҙе:
— Социаль йүнәлешле ҡатнаш милектәге бәләкәй һәм урта предприятиеларҙың яңы төрөн булдырырға кәрәк. Унда инвалидтарҙың йәмәғәт ойошмалары ҡатнашлығының өлөшө 25 проценттан артмаҫҡа тейеш. Шул саҡта беҙ инвалидтарҙы эшкә урынлаштырыу мәсьәләһен хәл итә алыр инек.
Кәңәшмәлә шулай уҡ бөтә төр милектәге предприятиеларҙа инвалидтар өсөн яңы эш урындары ойоштороу, был маҡсатта инвестициялар йәлеп итеү һәм мөмкинлектәре сикләнгән кешеләргә эшкә урынлашыуҙа булышлыҡ иткән, уларға уңайлы мөхит булдырған фирмаларға дәүләт ярҙамы күрһәтеү мәсьәләләре ҡаралды.
Айҙар Хәлилов инвалидтарға ярҙам итеү буйынса комплекслы программа әҙерләргә тәҡдим итте. Уның фекеренсә, күреү һәләте буйынса инвалидтарҙың йәмәғәт ойошмалары предприятиелары нигеҙендә был категориялағы граждандарҙы тейешле уҡытыуҙан һуң эшкә урынлаштырыу өсөн саll-үҙәктәр ойоштороуға ла иғтибар бирергә кәрәк. Билдәле, бындай үҙәктәрҙе эшҡыуарлыҡ субъекттары яғынан заказдар менән тәьмин итеү өсөн мотивацион шарттар ҙа булырға тейеш, тип хәбәр итте дәүләт комитетының матбуғат хеҙмәте.


text:
Иртәгә енәйәт эштәрен тикшереү мәсьәләһе буйынса граждандар ҡабул ителәсәк
7 мартта РФ Президентының Башҡортостан Республикаһындағы йәмәғәт ҡабул итеү бүлмәһендә енәйәт эштәрен тикшереү мәсьәләләре буйынса граждандар ҡабул ителәсәк.
Мөрәжәғәт итеүселәрҙе Рәсәй Федерацияһы Тәфтиш комитетының Башҡортостан Республикаһы буйынса Тәфтиш идаралығы етәксеһенең беренсе урынбаҫары Рим Ғабдуллин ҡабул итәсәк.
Башлана — сәғәт 10-да.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Стәрлетамаҡта ҡала Советы депутаты мандатына өсәр-дүртәр кандидат дәғүә итә
4 мартта Стәрлетамаҡта Рәсәй Президенты һайлауҙары менән бергә ҡала Советына ла һайлауҙар үтәсәк. Һуңғы йылдарҙа тәүге тапҡыр ҡала Советы депутаттары ҡатнаш система буйынса һайланасаҡ: 12-һе – бер мандатлы округтар буйынса, 13-ө – партия исемлектәре буйынса, тип хәбәр итте «Башинформ» агентлығына территориаль һайлау комиссияһы рәйесе Сергей Щипакин.
Дөйөм ағанда Стәрлетамаҡ ҡала Советының 25 мандатына 95 теркәлгән кандидат дәғүә итә, уларҙың 42-һе һайлауға – бер мандатлы округ буйынса, 53-ө партия исемлектәре буйынса килә. Һайлау марафонында парламентта күрһәтелгән бөтә партиялар ҙа ҡатнаша. «Берҙәм Рәсәй» партияһы исемлеге буйынса – 16 кандидат, Рәсәй Федерацияһының Коммунистар партияһынан — 10, Рәсәйҙең Либераль-демократик партияһынан – 15, «Ғәҙел Рәсәй»ҙән 12 кандидат депутатлыҡҡа һайлана.
Әле ҡалала участка һайлау комиссиялары төҙөлә. 4 мартта Стәрлетамаҡта 111 һайлау участкаһында тауыш биреү үтәсәк. Дума һайлауҙарындағы кеүек үк, уларҙың икәүһе махсуслашҡан буласаҡ. Күреү һәләте буйынса инвалидтар (улар ҡалала 400-ҙән ашыу) компактлы йәшәгән биҫтәләрҙең береһендә махсус һайлау участкаһы асыласаҡ. Икенсе махсус участкала теркәлеү үтмәгән (аныҡ йәшәү урыны булмаған) граждандар тауыш бирә аласаҡ.


text:
Фото:
Өфөлә Нур Сәйфуллин хаҡында китап сыҡты
Фото:
Өфөлә һәләтле етәксе, ғалим, сәнәғәттә эшләүсе, Рәсәй Федерацияһының почетлы нефтехимигы Нур Сәйфуллиндың иҫтәлегенә арналған китап сыҡты.
«Тормош дауам итә…» китабын Нур Рәшит улының бер туған ағаһы Салауат Рәшит улы Сәйфуллин яҙған. Уны нәшер итеүҙә Нур Рәшит улының бик күп хеҙмәттәштәре, дуҫтары, туғандары ҡатнашҡан. Был һоҡланғыс кеше туғандарының һәм яҡындарының, хатта уның менән эш буйынса бәйле булған кешеләрҙең йөрәгендә сағыу эҙ ҡалдырған.
Хәтерегеҙгә төшөрәйек, Нур Сәйфуллин БР сәнәғәт, инвестицион һәм инновацион сәйәсәт министрының беренсе урынбаҫары булды. Уның ғүмере 2007 йылда фажиғәле рәүештә өҙөлдө. Нур Рәшит улына 60 йәше тулыуға күп ҡалмағайны.
Китапта Нур Сәйфуллиндың тормош юлы, тыуған ауылы, уның ғалим һәм етәксе булараҡ үҫеүе тураһында бәйән ителә. Туғандары, хеҙмәттәштәре, дуҫтары үҙенең хәтирәләре менән уртаҡлаша.
Китапты Өфө китапханаларында табырға, шулай уҡ китап магазиндарында һатып алырға мөмкин.


text:
Рөстәм Хәмитов Омскиҙа казарма емерелеү һөҙөмтәһендә зыян күргән һалдаттар менән осраштыФото: Башҡортостан Башлығының матбуғат хеҙмәте
Рөстәм Хәмитов Омскиҙа казарма емерелеү һөҙөмтәһендә зыян күргән һалдаттар менән осрашты
Рөстәм Хәмитов Омскиҙа казарма емерелеү һөҙөмтәһендә зыян күргән һалдаттар менән осраштыФото: Башҡортостан Башлығының матбуғат хеҙмәте
ӨФӨ, 2015 йыл, 27 июль. /«Башинформ» мәғлүмәт агентлығы, Илья Спиридонов/.
24 июлдә Мәскәүҙә академик Н.Н.Бурденко исемендәге хәрби клиник госпиталдә Башҡортостан Башлығы Рөстәм Хәмитов Омскиҙа казарма емерелеү һөҙөмтәһендә зыян күргән һалдаттар Владимир Петров һәм Рөстәм Нәбиев, уларҙың ата-әсәләре һәм туғандары менән осрашты.
Ике десантсының да хәле ауыр. Улар аңына килгән һәм юғары квалификациялы медицина ярҙамын ала.
19 йәшлек Владимир Петров Стәрлетамаҡ ҡалаһынан. Хәҙер ул травматология бүлегендә ята.
Әсәһе Ирина Петрова һөйләүенсә, фажиғә алдынан улының хәрби ант биреү тантанаһын ҡарарға килгән, вокзалда иһә уға күңелһеҙ хәбәр хаҡында еткергәндәр. Һалдат дуҫтарының социаль селтәрҙәрҙә уға ярҙам төркөмөн асыуҙары хаҡында бәйән итте. Уларҙың саҡырыуына бөтә илдән бик күп кешеләр яуап биргән, ә Башҡортостандан бер ҡыҙ десантсыға арнап шиғыр ҙа яҙған.
— Был халыҡтың ярҙамсыл булыуы хаҡында һөйләй, — тип билдәләне Рөстәм Хәмитов.
Саҡмағош районынан 23 йәшлек Рөстәм Нәбиевтың ике аяғын да киҫкәндәр. Хәҙер ул реанимация бүлегендә ята, туғандары ла уның янында.
Рөстәм Нәбиевтың хәле һәйбәт, тип хәбәр иттеләр табиптар республика Башлығына.
Республика етәксеһе һөнәри бурыстарын яҡшы башҡарған госпиталь табиптарына рәхмәт һүҙҙәрен еткерҙе.
Рөстәм Хәмитов шулай уҡ Омскиҙа казарма емерелеү һөҙөмтәһендә зыян күргән 23 йәшлек Ейәнсура районы егете Илнур Ҡыуандыҡов менән телефон аша һөйләште. Әлеге көндә ул Мәскәү өлкәһендәге Солнечногорск шифаханаһында реабилитация үтә. Республика Башлығы һалдаттың сәләмәтлеге менән ҡыҙыҡһынды һәм тиҙерәк һауығыуын теләне.
Иҫегеҙгә төшөрәбеҙ, 13 июлдә төнгө сәғәт бер тирәһендә Омск өлкәһендә Һауа десанты ғәскәрҙәренең уҡыу үҙәге казармаһының стенаһы һәм ҡыйығы емерелеп төштө. Был ваҡытта бинала 300-ҙән ашыу кеше булған. Һөҙөмтәлә 19 кеше яраланды, 23 һалдат, шул иҫәптән Башҡортостандан хәрби хеҙмәткә саҡырылған биш егет һәләк булды.
Башҡортостан Хөкүмәте бойороғо менән һәләк булған һалдаттарҙың ғаилә ағзаларына ярҙам күрһәтеү өсөн республика бюджетынан 5 миллион һум аҡса бүленде. Шулай уҡ зыян күргән һалдаттарҙы дауалауға аҡса бүлеү тураһында бойороҡ әҙерләйҙәр.


text:
Рөстәм Хәмитов: «Урындағы үҙидара кешеләргә иң яҡын власть кимәле генә түгел, ә иң халыҡ власы булып бара»Фото: Олег Яровиков
Рөстәм Хәмитов: «Урындағы үҙидара кешеләргә иң яҡын власть кимәле генә түгел, ә иң халыҡ власы булып бара»
Рөстәм Хәмитов: «Урындағы үҙидара кешеләргә иң яҡын власть кимәле генә түгел, ә иң халыҡ власы булып бара»Фото: Олег Яровиков
ӨФӨ, 2014 йыл, 8 сентябрь. /«Башинформ» мәғлүмәт агентлығы/.
5 сентябрҙә Стәрлетамаҡтың Ҡала мәҙәниәт һарайында Рөстәм Хәмитов республика муниципаль берәмектәренең V съезында сығыш яһаны, тип хәбәр иттеләр Башҡортостан башлығының матбуғат хеҙмәтенән. Ултырышта РФ Президентының Волга буйы федераль округындағы Тулы хоҡуҡлы вәкиле ярҙамсыһы Валерий Савин, Һамар ҡалаһы башлығы, «Бөтә Рәсәй урындағы үҙидара советы» дөйөм Рәсәй йәмәғәт ойошмаһының үҙәк Советы Рәйесе урынбаҫары Дмитрий Азаров, Башҡортостан Хөкүмәте ағзалары, бөтә кимәлдәге депутаттар, БР 895 муниципаль берәмек һәм йәмәғәт ойошмаһы вәкиле – йәмғеһе 1150-нән ашыу делегат ҡатнашты.
— Урындағы үҙидара аҡрынлап, күп кенә ауырлыҡтарҙы еңеп, кешеләргә иң яҡын власть кимәле генә түгел, ә иң халыҡ власы булып бара. Ул, халыҡтың үҙенән дә яҡшыраҡ бер кем дә белмәгән, урындағы мәсьәләләрҙе хәл итеүҙә ысын вәкәләттәргә һәм ресурстарға эйә була башланы. Кешеләрҙең ҡала һәм ауыл тормошон яҡшыртыуға үҙенә яуаплылыҡ алырға, аныҡ эштәрҙә ҡатнашырға ынтылыуы урындарҙа власты нығытыуҙа иң мөһим көс булып тора. Һеҙҙең менән беҙҙең бурыс – йәмғиәттең көсөн асыуға ирешеү. Муниципалитеттар ысынлап та етеш, иҡтисади яҡтан ныҡ булырға тейеш. Тик шул саҡта ғына дәүләтебеҙ көслөрәк буласаҡ, — тип белдерҙе Рөстәм Хәмитов. — Әлегә беҙ урындағы үҙидараның потенциалын, иҡтисади үҫеш, йәшәү сифатын күтәреү рычагтарын тулыһынса эшләтә башланыҡ тип әйтә алмайбыҙ. Был өлөштә алдыбыҙҙа ҙур күмәк эштәр тора. Уның төп маҡсаты – бөтә йәшәйештең, тормош хәрәкәтенең уртаһында кеше торған моделде ойоштороу.
— Һәр торама пунктында кешеләрҙең лайыҡлы тормош шарттары булыуы шарт. Даими рәүештә автобустар йөрөһөн, сифатлы медицина ярҙамын алыу, матур ял итеү мөмкинлеге булһын, телевидение каналдары, кәрәҙле элемтә, интернет тотороҡло ҡабул итһен ине. Ҡалаларҙа иҫке һәм авария хәлендәге йорттар, төҙөкләндерелмәгән юлдар, асфальт түшәлмәгән урамдар кеүек мәсьәләләр бар. Транспорт хеҙмәтләндереүендә, торлаҡ-коммуналь өлкәһе эшендә лә улар байтаҡ. Заманса парктар, ғаилә менән ял итеү өсөн урындар етмәй. Бында күп нәмә урындағы үҙидара органдарының һөҙөмтәле эшенән тора, — тип билдәләне Рөстәм Хәмитов.
— Бының өсөн етди ресурстарҙың кәрәклеген аңлайым. Был юҫыҡта ыңғай һөҙөмтәләр бар. Дүрт йыл эсендә урындағы бюджеттарҙың килеме 32,5 процентҡа артҡан. 2010 йылда ул саҡ 24 миллиард һумдан уҙа ине, ә былтыр 32,5 миллиард һум күрһәткесенә яҡынлашты. Өҫтәүенә иң ҙур үҫеш – 53 процентҡа – район бюджеттарында булған. Республика власы йыл һайын урындағы ихтыяждарға ауыл биләмәләренә 400-шәр мең һум, ә өс меңдән ашыу кеше йәшәгән эреләренә – 600-шәр мең һум бүлә.
Рөстәм Хәмитов 2015 йылдың 1 ғинуарынан алып республика бюджетынан ауыл биләмәләренә йыл һайын бүленә торған сараларҙың артыуы тураһында хәбәр итте. Ауыл биләмәләре йылына 400-шәр мең һум түгел, ә 500 мең һум аласаҡ.
— Быйылдан алып ауыл биләмәләрен коммуналь техника менән тәьмин итеү кеүек тағы ла бер булышлыҡ формаһы эшләй башланы. Тейешле биш йыллыҡ программаны ғәмәлгә индерәбеҙ. Сөнки мин һеҙгә һәр ауыл биләмәһе тәгәрмәселе трактор аласаҡ тип вәғәҙәләгәйнем. Быйыл был программаға 60 миллион һумдан ашыу аҡса бүленгән, 95 ауыл биләмәһе бындай техникаға эйә буласаҡ, — тип өҫтәне Рөстәм Хәмитов.
Сара һуңында Рөстәм Хәмитов иң яҡшы муниципаль хеҙмәт вәкилдәренә дәүләт наградаларын тапшырҙы.
— Урындағы үҙидараның үҫеше – ҡатмарлы, төрлө яҡлы процесс һәм ул тамамланмаған әле. Алда беҙҙе байтаҡ эш һәм шундай уҡ уңыш көтөүенә ышанам. Беҙ – көслө республика һәм алдыбыҙҙа ҡуйылған бөтә бурыстарҙы ла атҡара алабыҙ, — тип билдәләне төбәк башлығы.


text:
Бәшмәктәр
Бәшмәк (күплектә: бәшмәктәр) тереклек итеүсе организмдың бер төрө; бәшмәктәр төрөнә сүпрә, күк һәм тәнле бәшмәктәр ҡарай. Бәшмәктәр хайуандарҙан, үҫемлектәрҙән һәм башҡа төр тереклектән айырым Батшалыҡҡа бүленгән.
Бәшмәк күҙәнәктәрендә ядролар бар. Целлюлозанан торған үҫемлектәрҙең күҙәнәктәренең стенкаһынан айырмалы рәүештә, уларҙың күҙәнәк стеналары (диуар) хитиндан тора. Был һәм башҡа айырмалар бәшмәктәрҙе, Eumycota (ысын бәшмәктәр) йәки Eumycetes тип аталған берҙәм зат төркөмөнән барлыҡҡа килеүен күрһәтә. Уларҙың дөйөм ата-бабалары һәм дөйөм монофилетлы төркөмдәре бар.
Уларҙың төп йәшәү рәүеше сапрофитлы: бәшмәк үҙе тирәләй ятҡан үле органик матдәне аҙыҡ урынына ҡуллана һәм шулай итеп уларҙы тарҡата.[1]
Структура[үҙгәртергә | вики-тексты үҙгәртергә]
Репродукция[үҙгәртергә | вики-тексты үҙгәртергә]
Бәшмәктәр ике юл менән барлыҡҡа килә: енси һәм енесһеҙ. Ҡайһылары тәнле бәшмәктәр булып үҫешә: был емеш биреү органдары. Ҡыйыҡ аҫтында гимениаль пластиналары бар, нәҡ уларҙа яңы бәшмәк булып үҫеп китергә һәләтле споралар һаҡлана. Ҡалған осраҡтарҙа бәшмәктәр спорангий (споралар тоҡсаһында) митоз ярҙамында килеп сыҡҡан енесһеҙ спораларҙы йәки мейоз ярҙамында килеп сыҡҡан енси спораларҙы һаҡлай. Спроралар гаплоидлы була.
Бәшмәктәр бер күҙәкле йәки күп күҙәкле була ала. Сүпрә бер күҙәкле була һәм ике ысулдың береһе менән барлыҡҡа килә: енси һәм енесһеҙ. Енесһеҙ репродукция ябай һабаҡсаланыу ярҙамында килеп сыға.
Мицелий[үҙгәртергә | вики-тексты үҙгәртергә]
Күп күҙәнәкле бәшмәктәрҙең гифтар тип аталған, мицелий формаһында вегетатив үҫеү сүстәре бар. Мицелий ғәҙәттә синцитий була. Был күҙәнәк ҡыршағысы (бүлгесе) тулы түгел тигәнде аңлата, һәм күҙәнәк ядролары бер-береһенән нормаль күҙәнәктәрҙәге кеүек бүленмәгән була. Төрҙәр араһында ваҡ айырмалар бар.
Симбиоз[үҙгәртергә | вики-тексты үҙгәртергә]
Симбиоз бергә йәшәү ысулын аңлата. Ҡайһы бер бәшмәктәр ылымыҡтар менән бергә мүк формаһында килә. Бындай берҙәмлектә, бәшмәк туҡымалары эсендә ылымыҡ күҙәнәктәре йәшәй. Тамамлаусы һөҙөмтә булып яңы, юшҡынға оҡшаш, таштарға һәм башҡа тышҡы йөҙҙәргә йәбешкән тереклек формаһы була. Бөтә бәшмәктәрҙең 20 % тирәһе мүкләнгән (лихенинланған) була.
Башҡа әһәмиәтле симбиоз төрө — микориза. Был осраҡта үҫемлек тамыры эсендә бәшмәк йәшәй; күп ағастар тамырҙарында микориза бар. Был механизм икеһенә лә файҙа килтерә.
Патогендар[үҙгәртергә | вики-тексты үҙгәртергә]
Бәшмәктәрҙең ҡайһы берҙәре ауыл хужалығы культураларында төрлө ауырыуҙар барлыҡҡа килтереп кенә ҡалмай, кешеләрҙә лә ҡаты сир тыуҙырыуы мөмкин. Бәшмәктәрҙең бик ағыулылары ла бар, шуға ла уларҙың үҙегеҙ белмәгәндәрен ашау ғына түгел, бөтөнләй йыймағыҙ.
Ҡулланыу[үҙгәртергә | вики-тексты үҙгәртергә]
Ашарға яраҡлы бәшмәктәр кешеләр аҙыҡ сифатында киң ҡуллана. Сырҙарҙың ҡайһы бер билдәле төрҙәренә бәшмәк ҡушып әҙерләгән ашамлыҡ үҙенсәлекле була: бәшмәк сырға ҡабатланмаҫ тәм һәм текстура бирә.
Ҡайһы бер бәшмәктәр психотроп (психик) матдәләр эшләп сығарырға һәләтле. Бер нисә төрө, айырыуса, тәнле псилоцибин бәшмәктәре (тылсымлы тәнле бәшмәктәр кеүек әйтелеш аҫтында билдәле), уларҙы галлюциноген үҙенсәлектәре өсөн ҡулланалар. Хәҙерге ваҡытта ҡайһы бер бәшмәктәрҙе антибиотик сығанағы (мәҫәлән, пенициллин) сифатында файҙаланалар, сөнки был үҫемлектәрҙең күбеһе антибиотиктарҙы бактерияларға ҡаршы тәбиғи һаҡланыу сараһы итеп эшләп сығара.
Иҫкәрмәләр[үҙгәртергә | вики-тексты үҙгәртергә]
- ↑ Margulis L. Schwartz K.V. & Dolan M. 1999. Diversity of life: the illustrated guide to the five kingdoms. Jones & Bartlett, Sudbury MA.


text:
Башҡортостанда торлаҡ-коммуналь хужалыҡ үҫешенең яңы стратегияһы билдәләнәсәк
28 ғинуарҙа Конгресс-холда «Башҡортостан Республикаһы торлаҡ-коммуналь комплексының үҫеш стратегияһы» республика кәңәшмәһе үтәсәк.
БР Торлаҡ-коммуналь хужалыҡ министрлығының матбуғат хеҙмәтенән хәбәр итеүҙәренсә, күләмле сарала республика етәкселегенең ҡатнашыуы көтөлә. Фекер алышыуҙа шулай уҡ министрлыҡ һәм ведомстволар етәкселәре, республиканың ҡала округтары һәм муниципаль район башлыҡтары, ҡала округтары һәм ҡала биләмәләре хакимиәте башлыҡтарының торлаҡ-коммуналь хужалыҡ мәсьәләләре өсөн яуаплы урынбаҫарҙары, ҙур тармаҡ предприятиелары етәкселәре һәм идара компаниялары директорҙары ҡатнашасаҡ.
Кәңәшмәлә тармаҡ үҫеше перспективалары билдәләнәсәк, хеҙмәт сифатын күтәреү мәсьәләләре, оҙайлы ваҡытҡа тарифтарҙы көйләү, энергияны һаҡсыл файҙаланыуҙы һәм мәғлүмәт технологияларын индереү, торлаҡ-коммуналь хужалыҡты модернизациялауға инвестициялар йәлеп итеү һәм башҡа төрлө һорауҙар ҡараласаҡ.
«Башҡортостан Республикаһы торлаҡ-коммуналь комплексының үҫеш стратегияһы» республика кәңәшмәһе — бөтә ҡала округтары һәм муниципаль район хакимиәттәре башлыҡтары ҡатнашлығында үтәсәк торлаҡ-коммуналь хужалыҡ буйынса һуңғы биш йылдағы тәүге сара. Уның һөҙөмтәһе республика торлаҡ-коммуналь хужалығының алдағы бер нисә йылға үҫешен билдәләйәсәк.


text:
Ленин һәйкәлен Өфөгә ҡайтарыу 3 000 000 һумға төшәсәк
Владимир Ленин һәйкәлен Өфөгә ҡайтарыуға һәм уны Коммунистик һәм Ленин урамдары сатындағы скверҙа урынлаштырыуға сығымдар өс миллион һумға төшөүе ихтимал, тип хәбәр итә КПРФ-тың Башрескомы беренсе секретары Рифғәт Гарданов. Донъя пролетариаты юлбашсыһы скульптураһы Өфө ҡала башҡарма комитеты заказы буйынса әҙерләгәндән һуң 23 йыл үткәс Санкт-Петербургтың «Ледяная планета» яуаплылығы сикләнгән йәмғиәте оҫтаханаларында табыла.
Рифғәт Гарданов хәбәр итеүенсә, ҡала властарының Ленин скверындағы һәйкәлгә тарихи йөҙөн ҡайтарыу өсөн етерлек аҡсаһы табылмаһа, Башҡортостан коммунистары, халыҡҡа мөрәжәғәт итеп, талап ителгән өс миллионды үҙҙәре йыясаҡ.
Был скульптура һәйкәл ансамблендәге иҫкергән юлбашсы фигураһын алмаштырырға тейеш була. Заказ Ленинградта 1987 йылда үтәлә, ләкин аҡсаһын түләмәү сәбәпле, Өфө властары ҡарамағына ҡайтарылмай.


text:
Илдус Мамаев республиканың торлаҡ-коммуналь хужалыҡ министры урынбаҫары итеп тәғәйенләнде
Рөстәм Хәмитов Илдус Мамаевты Башҡортостандың торлаҡ-коммуналь хужалыҡ министры урынбаҫары итеп тәғәйенләне.
Илдус Мамаев 1962 йылда Благовар районында тыуған. Ленин комсомолы исемендәге Силәбе политехник институтын һәм БР Президенты ҡарамағындағы Башҡортостан дәүләт хеҙмәте һәм идара итеү академияһын тамамлаған.
Хеҙмәт эшмәкәрлеген 1980 йылда Златоуст машиналар эшләү заводында электромеханик булып башлай. Совет армияһында хеҙмәт итеп ҡайтҡандан һуң шул уҡ предприятиела йөксө, слесарь, мастер булып эшләй. 1990 йылдан алып – Торлаҡ-коммуналь хужалыҡ системаһында, унда торлаҡ эксплуатациялау идаралығы мастерынан алып Өфөнөң Торлаҡ хужалығы һәм инженер тәьминәте предприятиелары идаралығы начальнигы урынбаҫарына тиклем хеҙмәт юлын үтә.
2001 йылдан алып «Башкоммунприбор» предприятиеһы етәксеһе булып эшләй, тип хәбәр иттеләр БР Хөкүмәтенең матбуғат хеҙмәтенән.


text:
Рөстәм Хәмитов Благовещен районы буйлап эш сәфәрендә булып ҡайтты
Башҡортостан Президенты Рөстәм Хәмитов шәмбе, 23 ноябрҙә, Благовещен ҡалаһы һәм районы буйлап эш сәфәрендә йөрөп ҡайтты. Республика етәксеһе Благовещендың социаль объекттарында булды, сәнәғәт предприятиеларының эше, ауыл хужалығы проекттарын тормошҡа ашырыу барышы менән танышты.
Президент иң элек Благовещен ҡалаһының 2-се дөйөм белем биреү мәктәбенә барҙы. Уҡыу йортонда сэндвич-панелдәр ҡулланып, каркас технологияһы буйынса төҙөлгән спорт залы файҙаланыуға тапшырылған. Яңы спортзал мәктәптең юбилейына – уға 100 йыл тулды – яҡшы бүләк булды. Байрам хөрмәтенә Башҡортостан Президенты уҡыусылар өсөн спорт инвентары – 23 яңы саңғылар комплекты бүләк итте.
Әлеге ваҡытта мәктәп бинаһына комплекслы капиталь ремонт талап ителә, уны үткәреүгә 32 миллион һум аҡса кәрәк. Проект республиканың Мәғариф министрлығына яраштырыуға тапшырылған.
Педагогтар менән аралашыу барышында Башҡортостан Президентына Благовещенда яңы мәктәп һәм балалар баҡсаһы төҙөү кәрәклеге тураһында әйттеләр. Ҡалала дөйөм белем биреү учреждениеларында бөтәһе 4582 бала уҡый, уларҙың өстән бер өлөшө – икенсе сменала. Әлеге ваҡытҡа яңы мәктәп проекты төҙөлгән, уны республика адреслы инвестиция программаһына (РАИП) индереү буйынса эш алып барыла.
Шулай уҡ мәктәпкәсә белем биреүҙе киңәйтеү тураһында ла һүҙ алып барылды. Бөгөн балалар баҡсаһына 375 кеше (3 йәштән 7 йәшкә тиклемге) сиратта тора. Ҡалала яңы балалар баҡсаһы төҙөүгә майҙансыҡ һайланған.
Уҡытыусылар һәм балаларҙың ата-әсәләре Башҡортостан Президентына дөйөм ҡала проблемаһы менән мөрәжәғәт итте. Эш шунда – Благовещендың ҡап уртаһында урынлашҡан быуа ныҡ бысранған, шул иҫәптән сәнәғәт предприятиеларынан ағып төшкән бысраҡ һыуҙар менән дә. Рөстәм Хәмитов Благовещен районы хакимиәте башлығы Фәрит Фазыловҡа быуаны таҙартыуға проект әҙерләргә һәм һәм киләһе йыл уҡ уны тәртипкә килтереү буйынса эш башларға ҡушты.
Эш сәфәре барышында Башҡортостан Президенты диодлы яҡтыртҡыстар сығарыу буйынса «Аморус» берлектәге Рәсәй-Корея предприятиеһының производство майҙансығында булды. Благовещенда проектты 2010 йылда тормошҡа ашыра башланылар. Инвесторы – Amotech Корея концернына (диодлы лампалар, Bluetooth-ҡоролмалар, кәрәҙле телефондар өсөн антенналар, GPS-ҡоролмалар етештереү буйынса донъя лидерҙарының береһе) ингән AmoLuxe компанияһы.
Хәҙерге ваҡытта заводтың беренсе сиратын эшкә ебәреүгә әҙерлек бара, Рөстәм Хәмитов предприятие эшмәкәрлеге менән танышты, сығарылған продукция өлгөләрен ҡараны һәм мәғариф министрына, шулай уҡ Башҡортостандың Төҙөлөш буйынса дәүләт комитеты етәксеһенә заманса яңы диодлы лампаларҙы уҡыу йорттарында һәм социаль-мәҙәни-көнкүреш объекттарында ҡулланыу мөмкинлектәрен ҡарарға ҡушты.
Башҡортостан Президенты Рөстәм Хәмитов 1977 йылдан эшләп килгән «Благовещен тимер-бетоны» асыҡ акционерҙар йәмғиәтенең производство майҙансығында булды. Уның эшмәкәрлегенең төп йүнәлештәре – йыйылма тимер-бетондан изделиелар, бетон изделиелар, тауар бетоны етештереү. Һуңғы йылдарҙа предприятиела ойоштороу-техник яҡтан етди үҙгәрештәр булды, заманса технологиялар производствоға индерелде, был продукцияның яңы серияларын сығарыуҙы үҙләштерергә булышлыҡ итте.
Шулай уҡ Благовещен ҡалаһы ситендә Рөстәм Хәмитов «Маяҡ» производство-коммерция фирмаһы яуаплылығы сикләнгән йәмғиәте, «Спектрплюс» яуаплылығы сикләнгән йәмғиәте ағас эшкәртеү производствоһы эшмәкәрлеге менән танышты. .
«Спектрплюс» яуаплылығы сикләнгән йәмғиәте директоры Николай Ермилов әйтеүенсә, предприятиеның төп проблемаһы – ағас ҡалдыҡтарын утилләштереү.
– Беҙ был ҡалдыҡтарҙы ҡайҙа итергә лә белмәйбеҙ, ҡайһын яндырабыҙ, ҡайһын сүплеккә сығарып түгәбеҙ, фермаға мал аҫтына һалырға алалар. Әгәр был ҡалдыҡтарҙы эшкәртеүгә алыусылар табылһа – беҙ ҡыуанып бирер инек. Ә хәҙер беҙ бысҡы вағын һәм юнысҡыларҙы сығарыуға ҙур аҡса түгәбеҙ. Беҙҙең уларҙы эшкәртергә мөмкинселегебеҙ юҡ. Тупаҫ ҡына иҫәпләгәндә лә ағастың 50-70 проценты ҡалдыҡҡа китә. Былар – урманда ҡалғаны, бысҡанда, эшкәрткәндә сыҡҡан ҡалдыҡтар. Проблема ҙур, – ти Николай Ермилов.
– Һеҙҙең предприятиеғыҙ ҙур түгел, ә ҡалдыҡтар шундай ҙур проблема. Ул саҡта ҙур предприятиеларҙа нимә? Әгәр беҙ өс миллион кубометр ағас материалдар әҙерләйбеҙ икән, был күләмдән ике миллион 100 меңе – ҡалдыҡтар, тимәк. Ә 900 меңе генә – «эшлекле» ағас материалдар. Беҙ ҡалдыҡты ҡайҙа итергә белмәйбеҙ. Тирә-яҡты сүпләйбеҙ. Мин ҡайһы берәүҙәрҙең бысҡы онтағын йылғаға түгеүҙәрен, икенселәрҙең яндырыуын, йырынға ташлауҙарын беләм. Һис шикһеҙ уларҙы эшкәртергә кәрәк. ДСП һәм ДВП, OSB-плиталар сығарыу өсөн ҡалдыҡтарҙы эшкәртеүсе предприятиелар төҙөргә кәрәк. Шул саҡта ғына беҙ урманда тәртип булдырасаҡбыҙ, – тине Рөстәм Хәмитов.
Шулай уҡ үҙ сәфәре барышында республика Президенты Фәрхүтдинов крәҫтиән-фермер хужалығы фермаһына барҙы. Хужалыҡ һөт кәзәләре үрсетеү менән шөғөлләнә һәм һауып алынған һөттө төлыһынса эшкәртә. Продукция Башҡортостандың санатор-курорт учреждениеларына һатыла.
Һуңғы өс йылда хужалыҡ кәзә һөтө етештереү күләмен йылдан-йыл арттыра. Ауыл хужалығы предприятиеһы 250 баш кәзә аҫырай. Һәр кәзәнән йылына 820 литр һөт һауып алына. Сығарылған продукция бер нисә тапҡыр Бөтә Рәсәй һәм халыҡ-ара аграр күргәҙмәләрҙә билдәләнде.
«2011-2013 йылдарға крәҫтиән (фермер) хужалыҡтары нигеҙендә ғаилә һөтсөлөк малсылыҡ фермаларын үҫтереү» маҡсатлы программаһына ярашлы 2,87 миллион һум күләмендә грант алынды. Был аҡсаға 120 баш һауын кәзә өсөн ферма төҙөлдө, продукция етештереүҙе арттырыу һәм ассортиментын киңәйтеү маҡсатында һөт эшкәртеү цехы реконструкциялана.


text:
Өфөлә башланғыс кластар уҡытыусылары талап ителә
Яңы уҡыу йылы башланырға бер аҙнанан ашыу ваҡыт ҡалды. Ләкин, асыҡланыуынса, Өфөнөң күпселек мәктәптәрендә кадрҙар мәсьәләһе әле булһа хәл ителмәгән. Ҡаланың белем биреү учреждениелары башланғыс кластар уҡытыусыларына ҡытлыҡ кисерә. Шулай итеп, бөгөнгө көндә башланғыс кластар уҡытыусылары өсөн 34 вакансия асыҡ. Был хаҡта бөгөн яңы уҡыу йылына әҙерлек буйынса матбуғат конференцияһында Өфө ҡалаһы ҡала округы хакимиәте башлығы урынбаҫары Сынтимер Баязитов әйтте.
Ҡала башлығы урынбаҫары килеп тыуған хәлде йыл һайын Өфөлә беренсе класҡа барыусылар һанының бер меңгә артыуы менән бәйләй. Мәктәп администрациялары талап ителгән белгестәрҙе һайлап алып өлгөрмәй.
Шулай уҡ баш ҡалала инглиз теле, физика, математика, информатика, технология һәм физкультура уҡытыусыларының етмәүе тойола, тип билдәләне ҡала хакимиәте башлығы урынбаҫары.
— Бынан тыш, балалар баҡсаларындағы хәл элеккесә хөрт. Бөгөн мәктәпкәсә белем биреү учреждениеларына 74 тәрбиәсе талап ителә, шулай уҡ музыкаль етәкселәр һәм физик культура буйынса инструкторҙар кәрәк, — тине Сынтимер Баязитов. Шулай уҡ ҡаланың белем биреү учреждениеларындағы белгестәр вакансиялары хаҡында мәғлүмәт ай һайын Өфө хакимиәтенең Мәғариф идаралығы сайтында урынлаштырыла, тип өҫтәп әйтте ул.


text:
Өфөлә 65 йортто һыу баҫыуы ихтимал
Ташҡын ваҡытында Өфөлә 122 кеше йәшәгән 65 йортто һыу баҫыуы ихтимал. Был хаҡта ҡала башлығында үткән оператив кәңәшмәлә Өфөнөң Граждандар именлеге идаралығы начальнигы Александр Сопин хәбәр итте.
Дим районында Йәштәр һәм Новгородская урамдарындағы 49 йортто, Киров районындағы бер нисә йортто һәм Ленин районында ике сәнәғәт объектын һыу баҫасаҡ, тип күҙаллана.
Ташҡындың кире эҙемтәләрен һәр районда ойошторолған ташҡынға ҡаршы комиссиялар иҫкәртергә тейеш. Өфөлә тиҙ арала эш итеү өсөн авария-ҡотҡарыу отряды ла әҙерләнгән. Ғәҙәттән тыш хәлдәрҙә кешеләрҙе эвакуациялау өсөн ваҡытлыса йәшәү пункттары булдырылған, улар алты меңгә яҡын кешене ҡабул итә ала.
Дөйөм алғанда, Александр Сопин әйтеүенсә, быйыл Өфөлә ҙур ташҡын көтөлмәй. Ҡала янында йылғалар кимәле юғары булмаясаҡ, тип күҙаллана. Ағиҙел йылғаһының – 600 – 700 сантиметрға, Ҡариҙелдең – 650 –750-гә, Димдең 600 – 700 сантиметрға күтәрелеүе көтөлә. Әммә ташҡын – ул шундай күренеш, уны алдан билдәләп булмай. Ҡыш буйы ҡар аҙ яуғанда ла һыу баҫыу зонаһының күпкә ашып киткәне булды.


text:
12 декабрь — Рәсәй Конституцияһы көнө
ӨФӨ, 2014 йыл, 12 декабрь. /«Башинформ» мәғлүмәт агентлығы, Екатерина Соколова/.
12 декабрҙә дәүләт байрамы — Рәсәй Федерацияһы Конституцияһы көнө билдәләнә. Ул 1993 йылда бөтә халыҡ тауыш биреүе менән ҡабул ителде.
Конституция ҡабул ителгәндән алып документҡа күп кенә төҙәтмәләр индерелгән. Һуңғылары араһында — ил Президенты һәм Дәүләт Думаһы вәкәләттәре сроктары тураһында положениелар.
Бөгөнгө көндә төп документтың «беренсе данаһы» Кремлдә дәүләт башлығының китапханаһында һаҡлана.
Элегерәк 12 декабрь рәсми ял көнө булып иҫәпләнә ине. Әммә 2004 йылдың 24 декабрендә Дәүләт Думаһы РФ Хеҙмәт кодексына байрам календарын үҙгәрткән төҙәтмәләр ҡабул итте. Законға ярашлы, хәҙер 12 декабрь эш көнө тип һанала, ә байрам илдең иҫтәлекле даталары исемлегенә индерелде.
Бөгөн Башҡортостанда байрам саралары, шул иҫәптән Бөтә Рәсәй граждандарҙы ҡабул итеү көнө уҙғарыла.


text:
Башҡорт дәүләт университетында химияны яҡшы белеүсе йәштәр йыйыласаҡ
Мәктәп уҡыусыларының химия буйынса «Ломоносов» олимпиадаһының йомғаҡлау этабы шаршамбы, 21 мартта, Башҡорт дәүләт университетында үтәсәк. Уның ойоштороусыһы булып Мәскәү дәүләт университеты сығыш яһай.
Юғары уҡыу йортоноң матбуғат үҙәгендә аныҡлауҙарынса, ҡатнашыусыларҙы теркәү иртәнге сәғәт 9-ҙа 311-се аудиторияла алып барыласаҡ, олимпиада үҙе урындағы ваҡыт менән сәғәт 12-лә башланасаҡ.
Йомғаҡлау этабында 2012 йылғы олимпиаданың һайлап алыу (ситтән тороп ҡатнашыу) этабында еңеүселәр һәм призерҙар, шулай уҡ мәктәптә уҡыуын дауам иткән 2011 йылғы еңеүселәр һәм призерҙар ғына ҡатнашасаҡ. Хәтерегеҙгә төшөрәйек, 9 мартта БашДУ-ла математика буйынса «Ломоносов» олимпиадаһының йомғаҡлау туры үткәйне.
Белешмә өсөн. «Ломоносов» олимпиадаһы 2005 йылдан ойошторола, уның еңеүселәре һәм призерҙары Мәскәү дәүләт университетына, йәнә ҡайһы бер Рәсәй вуздарына уҡырға ингәндә ташламаларҙан файҙалана ала. Олимпиада ситтән тороп ҡатнашыу (һайлап алыу) һәм йомғаҡлау этаптарынан тора. Башҡорт дәүләт университеты интеллектуалдар марафонын үткәреү өсөн төбәк майҙансыҡтарының береһе булып тора.


text:
Өфөнөң вакансиялар банкында 14200 самаһы буш эш урыны тураһында мәғлүмәт бар
Өфөлә бөгөн рәсми рәүештә 8700-ҙән ашыу эшһеҙ иҫәпләнә. Шул уҡ мәлдә әлеге ваҡытта баш ҡаланың вакансиялар банкында 14200 самаһы буш эш урыны тураһында мәғлүмәт бар, тип хәбәр иттеләр «Башинформ» агентлығына Өфөнөң Халыҡты эш менән тәьмин итеү үҙәгенән.
Тимәк, Башҡортостандың баш ҡалаһында бер вакансияға әүәлгесә берәүҙән дә аҙыраҡ, аныҡлап әйткәндә, 0,65 кеше дәғүә итә. Рәсми мәғлүмәттәргә ярашлы, Өфөлә эшһеҙлек кимәле 1,57 процентты тәшкил итә.
Өфөнөң Халыҡ мәшғүллеге хеҙмәтендә бөгөн йәмғеһе 9200-ҙән ашыу кеше иҫәптә тора. Шуларҙың 300-ҙән ашыуы бөгөнгө көндә хеҙмәт баҙарында талап ителгән һөнәрҙәргә уҡыуын дауам итә.


text:
Ҡалып:Welcome
Башҡорт телендәге Wikipedia'ға рәхим итегеҙ!!! [вики-тексты үҙгәртергә]
Тик уҡыусылары тарафынан ғына яҙылған һәм идара ителгән ирекле Wikipedia энциклопедияһына рәхим итегеҙ!
Бында яҙыусылар берләшмәһе (төркөмө) тигән төшөнсә юҡ.
Бында яҙыу өсөн бер кемдән дә рөхсәт алыу кәрәкмәй.
Һәр кем, шул иҫәптән һеҙ ҙә, хәҙер үк был бүлектә ҡатнаша ала. Һеҙҙең яңы мәҡәлә булдырырға йәки теләгән бер мәҡәләне үҙгәртергә һәм тулыландырырға хоҡуғығыҙ бар.
Wikipedia'ла ниҙәр эшләп була?[вики-тексты үҙгәртергә]
Бында;
- Мәҡәләләрҙе ҡарап сыға һәм ҡыҙыҡһынған темағыҙ буйынса мәҡәлә эҙләй алаһығыҙ.
- Яңы мәҡәлә яҙа алаһығыҙ.
- Булған мәҡәләләрҙе төҙәтә һәм тулыландыра алаһығыҙ.
- Биттәрҙең күренешен яҡшырта алаһығыҙ.
- Wikipedia'ның төҙөлөшөн яҡшырта алаһығыҙ.(Категориялар, ҡағиҙәләр, белешмә һәм ярҙам биттәре ...)
- Башҡорт телендәге Wikipedia Ҡоролтайында фекерҙәрегеҙ менән уртаҡлаша, һорауҙар бирә, бирелгән һорауҙарға яуап яҙа, тәҡдимдәр һәм тәнҡиттәр ҡалдыра алаһығыҙ.
Быларҙың бөтәһен дә бер ваҡытта эшләй алаһығыҙ. Тәү башта быға ышаныу ҡыйын, ләкин хәҙер үк һынау урынында бер ниҙәр яҙып ҡарағыҙ һәм ни тиклем еңел булғанын күрәсәкһегеҙ.
.
Ҡағиҙәләр[вики-тексты үҙгәртергә]
Wikipedia’ла иҫтә тотолорға тейешле бер нисә ҡағиҙә бар. Уларҙы ҡағиҙә һәм күрһәтмәләр битендә ҡарай алаһығыҙ. Әммә иң төп принциптарҙы һанап китһәк:
- Тарафһыҙ ҡараш: Бер мәҡәлә, бер яҡлы ғына булырға тейеш түгел. Бер хәл йәки ваҡиға төрлө ҡараш менән аңлатылырға, темаға ҡағылышлы һәр фекер белдерелеп үтелергә тейеш.
- Авторлыҡ хоҡуғы: Wikipedia, GNU Free Documentation License эйә. Был рөхсәтнәмә буйынса, һәр кем Wikipedia’нан билдәле шарттарҙы үтәп ирекле рәүештә файҙалана ала. Был сәбәптән, Wikipedia'ға ҡуйыласаҡ мәҡәләләр был турала алынған урынына белдерелеп алынырға тейеш йәки йәмғиәт милке һаналған сығанаҡтарҙы ҡулланыр кәрәк. Бының менән бергә, төрлө сығанаҡтарҙы ҡулланып, уларҙы туплап һәм эшкәртеп бында яҙыу авторлыҡ хоҡуғы проблемаһын килтермәйәсәк.
- Ихтирамлы булыу: Wikipedia’ла бөтәбеҙ ҙә бергәбеҙ. Әгәр бер аңлашмаусанлыҡ сыҡһа, тыныс ҡына һәм мәҙәни рәүештә бәхәсләшегеҙ. Бик булмаһа бәхәсләшеүҙе 1-2 көн туҡтатып тороп, тыныс һәм айыҡ аҡыл менән уйлап алыу кәрәк.
- Грамматика: Wikipedia’ның бөтә башҡа өлгөләре (Wikipedia: The Free Encyclopedia) лә донъяның иң дөрөҫ грамматика ҡағиҙәләре менән яҙылған интернет һүҙлектәренән береһе. Башҡортса Wikipedia’ны был стандарттарҙың өҫтөндә тотоу өсөн тырышыуыбыҙ кәрәк. Был эш менән башҡорт телене бик яҡшы белмәгән, ләкин өйрәнергә теләгән ҡәрҙәштәребеҙгә ярҙам да итәсәкбеҙ.
Тартынмағыҙ[вики-тексты үҙгәртергә]
Әгәр көрсөккә килеп терәлһәгеҙ, аптырап ҡалмағыҙ. Белешмә биттәренә күҙ атығыҙ. Әгәр мәсәләгеҙҙе хәл итә алмаһағыҙ башҡа ҡатнашыусыларҙан ярҙам һорағыҙ. Улар ҡулдарынан килгәнсе ярҙам итәсәктәр. Битте боҙоп ҡуйырмын йәки хата эшләрмен тип ҡурҡмағыҙ Ҡыйыу булығыҙ. Бөтәбеҙҙә бында тәү башта ят кеше, бер ниҙә белмәй инек. Борсолмағыҙ, хата эшләгән булһағыҙ, төҙәтеүсе кеше мотлаҡ буласаҡ. Үҙгәрештәр керетеүҙән тартынмағыҙ.
Тулыраҡ мәғлүмәттәр өсөн[вики-тексты үҙгәртергә]
- Берләшмә: Эшләнәсәк эштәрҙе планлау һәм бойомға ашырыу.
- Википедияны нисек ҡулланырға: Wikipedia'ла яңы мәҡәлә булдырыу һәм төҙәтеүгә ҡағылышлы ярҙам биттәре.
Иҫкәрмәләр[вики-тексты үҙгәртергә]
- Башҡорт бүлегенең БЕЛЕШМӘ бите яҙылып бөтмәгән әле. Был эштә лә ярҙамсы була алаһығыҙ. Ҡулланыу ҡағиҙәләрен Урыҫ Wikipedia'һында ҡарап була: Справка; Помощь начинающим.
- Башҡорт бүлегендә Arial Unicode MS шрифты ҡулланыла. Башҡортса яҙыу өсөн ЮНИКОД клавиатураһы ҡатламын бынан күсереп алығыҙ. Компьютерығыҙҙа Windows XP/2000/NT операцион системаһы булырға тейеш.
- Һеҙ Wikipedia'ла теркәлмәйенсә лә мәҡәләләрҙе үҙгәртә алаһығыҙ. Ләкин өҫтәмә мөмкинлектәргә эйә булыу өсөн һәм башҡа ҡатнашыусылар менән бәйләнеш тотоу өсөн теркәлеү хәйерле.
Йомғаҡ[вики-тексты үҙгәртергә]
Һеҙ ҙә был эште өйрәнеп, белемегеҙҙе һынау урынында тикшереп, был эштә ҡатнаша алаһығыҙ.
Шулай итеп һеҙҙе Wikipedia'ның башҡорт теле бүлегенең әүҙем ҡатнашыусыһы итеп күрербеҙ тип өмөтләнәбеҙ.


text:
Стәрлетамаҡ икмәк комбинатына 100 йыл тулдыФото: Олег Яровиков
Стәрлетамаҡ икмәк комбинатына 100 йыл тулды
Стәрлетамаҡ икмәк комбинатына 100 йыл тулдыФото: Олег Яровиков
Стәрлетамаҡ икмәк комбинатына йөҙ йыл тулды. Ул үҙ юлын сауҙагәр Жилкиндың ҡалас бешереү пекарняһынан башлай, ауыр һуғыштан алдағы һәм һуғыш йылдарында, шулай уҡ һуғыштан һуңғы ҡытлыҡ осоронда ла халыҡты икмәк менән төп тәьмин итеүсе була.
1954 йылда Стәрлетамаҡта тәүлегенә 60 тонна икмәк проект ҡеүәте менән тәүге типовой икмәк заводы төҙөлә. Икмәк комбинаты уҙған быуаттың 60-90-сы йылдарында – ҙур химия һәм нефтехимия комплексы файҙаланыуға тапшырылған, ә ҡала халҡы икеләтә артҡан осорҙа ҡеүәтле үҫеш ала.
Юбиляр-предприятие коллективын ҡотларға Стәрлетамаҡҡа Башҡортостан Президенты Мортаза Рәхимов һәм беренсе вице-премьер, БР ауыл хужалығы министры Шамил Вахитов барҙы. Юбилей тантанаһы башланыр алдынан улар икмәк комбинатында булды, унда икмәк һәм икмәк-булка изделиелары бешереү цехын ҡараны. Һуңынан республика башлығы комбинаттың йөҙ йыллығы айҡанлы Ҡала мәҙәниәт һарайында үткән тантаналы йыйылышта ҡатнашты. Залда йыйылыусылар алдында сығыш яһап, Президент:
— Данлы хеҙмәт коллективтарыбыҙҙың юбилейҙарын байрам итеүҙә ҡатнашҡан һайын мин ысын мәғәнәһендә ғорурлыҡ кисерәм, — тине. – Бөгөн дә һеҙҙең уникаль предприятиеғыҙҙың 100 йыллығына арналған тантанала ҡатнашыуыма бик шатмын.
Данлы юбилейға һеҙҙең коллектив ныҡлы нигеҙ булдырып яҡынлашты. Бөгөн һеҙҙең үҫеш стратегияғыҙ, аныҡ иҡтисади йүнәлештәрегеҙ бар. Предприятиела етештереү процесы даими яңыртыла бара. Йыл һайын ҡайтанан техник ҡоралландырыуға 7-10 миллион һум инвестициялар йүнәлтелә, — тип һыҙыҡ өҫтөнә алды Президент.
“Башҡортостандың иң яҡшы тауарҙары”, “Рәсәйҙең 100 иң яҡшы тауары” кеүек республика, төбәк-ара һәм дөйөм Рәсәй конкурстарында, күргәҙмәләрҙә һәм йәрминкәләрҙә алған наградалары икмәк заводы продукцияһының юғары сифаты тураһында һөйләй. Быйыл икмәк комбинаты “Бөтә Рәсәй Почет кенәгәһе” Федераль реестрына индерелде.
Социаль мәсьәләләрҙе хәл итеү – эштең айырым йүнәлеше. Предприятиеның ике ашханаһы, медицина пункты һәм саунаһы, бассейны һәм тренажер залы менән сәләмәтләндереү үҙәге бар. Үҙ средстволары иҫәбенә комбинат юғары квалификациялы медперсонал тота.
Ҡалала йыл һайын “Икмәк байрамдары” ойоштороу һәм үткәреү яҡшы традицияға әүерелде. Унда игенсенең һәм икмәк бешереүсенең ауыр хеҙмәтенә дан йырлана, һатып алыусылар менән бергә сығарылған продукцияның артабан ассортиментын киңәйтеү һәм сифатын яҡшыртыу юлдары тикшерелә. Икмәк комбинатының ҡаҙаныштарын күрһәтеү, продукция өлгөләре күргәҙмәһе һәм тәмләп ҡарау ойошторола.
Предприятиеның төп ҡаҙаныштарын билдәләп, Президент лайыҡлы хеҙмәткәрҙәргә дәүләт наградалары тапшырҙы.
Стәрлетамаҡ ҡалаһы хакимиәте башлығы Вахит Абдрахимов һәм икмәк комбинаты директоры Николай Герасимов үҙ сығыштарында предприятиеның хеҙмәт коллективына намыҫлы хеҙмәттәре өсөн рәхмәт белдерҙе, юбилей менән ҡотланы һәм республика Президентына, БР Хөкүмәтенә икмәк бешереүселәргә ҡарата иғтибары һәм ярҙам иткәндәре өсөн рәхмәт белдерҙе.
Һуңынан юбилей тантанаһында ҡатнашыусылар өсөн ҙур байрам концерты күрһәтелде.


text:
Фото:
Бөйөк Ватан һуғышы ветерандарының иҫтәлектәре буйынса йөҙҙән ашыу видеосюжет әҙерләнгән
Фото:
Башҡортостанда бер төркөм йәштәр «Беҙҙең уртаҡ Еңеү» дөйөм Рәсәй проекты сиктәрендә Бөйөк Ватан һуғышы ветерандары тураһында видеороликтар серияһы төшөрә. Уның ойоштороусыһы – Йәштәр эштәре буйынса федераль агентлыҡ. Акция йәштәрҙе ватансылыҡ рухында тәрбиәләүгә, һуғышты үҙ күҙҙәре менән күргәндәрҙең күләмле видеоархивын булдырыуға, тарихты боҙоп күрһәтеүгә ҡаршы көрәшеүгә йүнәлтелгән. Егет һәм ҡыҙҙарҙың башланғысы республика Президенты Рөстәм Хәмитовта, БР Йәштәр сәйәсәте һәм спорт министрлығында, «Берҙәм Рәсәйҙең Йәш Гвардияһы» төбәк бүлексәһендә лә яҡлау тапты.
«Башинформ» агентлығына был проекттың Башҡортостандағы кураторы Александр Ивановтың хәбәр итеүенсә, Өфөнән, Стәрлетамаҡтан, Нефтекаманан, республиканың башҡа ауыл һәм ҡалаларынан үҙ теләге менән был акцияға ҡушылған ике меңләгән йәш кеше ветерандарға йөрөп, улар менән интервью үткәрә һәм иҫтәлектәрен видеокамераға яҙҙырып ала. Артабан бөтә материалдар ҙа www.41-45.su сайтына урынлаштырыла һәм РФ Дәүләт архивына ебәрелә.
— Ваҡыт аҙ, герой-ветерандар көн дә арабыҙҙан китә, — ти Александр Иванов. – Бөйөк Еңеүҙе яулағандарҙың исеме мәңгелеккә илебеҙ тарихында ҡалһын өсөн, улар менән тиҙерәк осрашып өлгөрөргә кәрәк.
Уның әйтеүенсә, киң мәғлүмәт сараларында бик йыш тарихи факттар боҙоп күрһәтелә. Улай ғына ла түгел, ҡайһы бер илдәрҙә ата-бабаларыбыҙҙың батырлыҡтары онотолоуға дусар ителә, ә фашизм яҡлылар батырҙар итеп күрһәтелә. Мәҫәлән, Грузияла Михаил Саакашвили бойороғо менән «Дан мемориалы» емертелде, Украинала Степан Бандераға Герой исеме бирелде, Балтика илдәрен азат иткән совет яугирҙары илбаҫарҙар тип иғлан ителде. Ошо уҡ ваҡытта фашистар яғында һуғышҡан ветерандарға һәр төрлө хөрмәт күрһәтелә.
— Бер нисә йылдан балаларыбыҙ һуғыш йылдары тарихын китаптарҙан ғына өйрәнә аласаҡ, — ти Александр Иванов. – Видеоархив иһә беҙҙән бөтөнләйгә киткән быуындың иҫтәлектәрен – уларҙың хис-тойғоларын, һыҙланыуҙарын, ҡайғыларын, оҙаҡ көтөлгән Еңеү шатлығын тарих өсөн һаҡлап ҡалырға мөмкинлек бирәсәк.
2011 йылдың февраленән алып Башҡортостанда йәшәгән ветерандар тураһында йөҙҙән ашыу сюжет төшөрөлгән. 2012 йылдың 9 майына волонтерҙар уларҙың иҫәбен 150-гә еткерергә иҫәп тота.


text:
Фото:
Күгәрсен районында Шәһит Хоҙайбирҙин исемендәге премия тапшырҙылар
Фото:
Шәһит Хоҙайбирҙин исемендәге премияны тапшырыу тантанаһы шәмбе, 26 октябрҙә, Күгәрсен районында үтте. Сарала БР Хөкүмәте Премьер-министры урынбаҫары Лилиә Ғүмәрова, БР Матбуғат һәм киң мәғлүмәт саралары буйынса агентлығы етәксеһе Борис Мелкоедов, БР Журналистар союзы рәйесе Артур Дәүләтбәков ҡатнашты.
-Шәһит Хоҙайбирҙиндың тыуып үҫкән ауылы Хоҙайбирҙелә байрам ҡунаҡтары яҙыусы һәм публицистың һәйкәленә сәскәләр һалдылар, музейға барҙылар, — тип хәбәр итте «Башинформ» агентлығына «Мораҙым» район гәзите хәбәрсеһе Айгөл Әйетҡолова. — Һуңынан һәр лауреат йола буйынса ағас ултыртты. Тантаналы өлөшө Ялсы ауылы клубында үтте. Был премияға 24 журналист дәғүә итте, өсәүһе генә наградаға лайыҡ булды. «Өмөт» гәзитенең баш мөхәррире Рәдис Ноғоманов «Янырға икән — янырға...» китабы өсөн, «Башҡортостан» гәзитенең фото хәбәрсеһе Айрат Нурмөхәмәтов «Башҡортостан» гәзитендә сыҡҡан замандаштар тураһында фото баҫмалар серияһы өсөн һәм «Башҡортостан» телерадиокомпанияһының телевидение студияһы бүлеге начальнигы Зөлфиә Рәхмәтуллина «Телеүҙәк» телетапшырыуҙар циклы һәм «Алло, һеҙҙе «Юлдаш» тыңлай»,«Йондоҙҙар хәтеренән» автор радиотапшырыуҙары өсөн премия лауреаттары булды. Район премияһын тележурналист Сәрүәр Сурина алды. Премияға 50 мең һум күләмендә аҡсалата бүләк ҡаралған.
Шәһит Хоҙайбирҙин премияһы 1989 йылдың 8 апрелендә БР Журналистар союзы тарафынан киң мәғлүмәт саралары хеҙмәткәрҙәренең ижади эшмәкәрлеген дәртләндереү маҡсатында булдырыла. Премия йылдағы иң яҡшы журналистик әҫәрҙәре өсөн айырым хәбәрселәргә йәки авторҙар коллективына бирелә. Конкурс еңеүселәренә «Шәһит Хоҙайбирҙин исемендәге Журналистар союзы премияһы лауреаты» исеме, диплом һәм түшкә таға торған билдә тапшырыла. Беренсе лауреаттары «Советская Башкирия» гәзите хеҙмәткәрҙәре Анатолий Козлов, Виктор Шмаков, Алик Шакиров (авторҙар коллективы) һәм Башҡортостан телевидениеһы күҙәтеүсеһе Марсель Ҡотлоғәлләмов булды. Премияны Шәһит Хоҙайбирҙиндың ҡыҙы Тамара Шәһит ҡыҙы тапшырҙы. 1996 йылдың 30 сентябрендәге Министрҙар Кабинеты ҡарары менән премия республика статусына эйә булып, хәҙер йыл һайын бүләкләү тантанаһы Күгәрсен районында уҙа. Ошо ваҡыт арауығында 70 кеше был абруйлы журналистика премияһының лауреаты булды. Юғары исемгә лайыҡ булыусылар араһында билдәле журналистика ветерандары — Виктор Орлов, Рәүеф Насиров, Рәйес Ҡасимов, Рәиф Бадыков, Вячеслав Стрижевский, Алла Докучаева, Марсель Сәлимов, Альфред Стасюконис, Ирина Николенко, Тамара Нефедова.


text:
Силәбе өлкәһенең Ҡоншаҡ районында өлкә һабантуйы үткәреләсәк
Силәбе өлкәһенең Мәҙәниәт министрлығында Өлкә һабантуйы-2011-ҙең ойоштороу комитеты йыйылышы үтте. Унда милли байрам үткәреләсәк урын һәм уның датаһы билдәләнде. Һабантуй үткәреү көнө итеп – 25 июнь, ә үткәреү урыны итеп Ҡоншаҡ районындағы Сабаҡкүл буйы билдәләнде. Байрамға Башҡортостан Республикаһының Силәбе өлкәһендәге даими вәкиле Мөхәмәтулла Хафизовтың килеүе көтөлә.
Ойоштороу комитеты унда балалар һабантуйын да үткәрергә ҡарар итте, бының өсөн айырым майҙан бүленәсәк.
Ултырыш барышында һабантуйҙа Башҡортостан Республикаһы делегацияһының ҡатнашлығы мәсьәләһе лә күтәрелде. Байрамда билдәле «Каруанһарай» эстрада коллективы сығыш яһаясаҡ, башҡорт сувенирҙары күргәҙмә-йәрминкәһе ойоштороласаҡ.
Традицион спорт төрҙәренән башҡа байрамда көс талап итеүсе экстрим да күрһәтеләсәк. Ярыштар үткәреүҙе Рәсәйҙең иң көслө кешеһе Эльбрус Ниғмәтуллин үҙ өҫтөнә ала.
Өлкә һабантуйы сиктәрендә иң яҡшы башҡорт тирмәһенә конкурс үткәреләсәк. Баһалама ағзалары уның тышҡы биҙәлешен, эске йыһазланышын һәм хужаларҙың ҡунаҡсыллығын баһалаясаҡ. Конкурста өлкәнең йәмәғәт ойошмалары, муниципаль район хакимиәттәре ҡатнашасаҡ.
Һабантуй («Һабан байрамы») – төрки халыҡтарының йылына ике тапҡыр үткәрелеүсе боронғо байрамы. Тәүге һабантуй – яҙғы баҫыу эштәре тамамланыуға, икенсеһе уңыш йыйыуға арналған.
Силәбе өлкәһе халҡы өсөн һабантуй — ул нигеҙҙә ғаилә байрамы. Оло туғандарын һәм балаларын алып, улар бында теүәл бер көнгә киләләр. Тап йәш быуын спорт һәм милли конкурстарҙың төп ҡатнашыусыһына әйләнә: йәштәр майҙанда бил һынаша, арҡан тартыша, көршәк вата.


text:
Әҙеһәм Исҡужин исемендәге ҡурайсылар бәйгеһендә Илшат Солтангәрәев еңеү яуланы
Өфөлә Әҙеһәм Исҡужин исемендәге икенсе Асыҡ ҡала ҡурайсылар конкурсы тамамланды. Уның һөҙөмтәләре буйынса Гран-при Өфө егете,“Мираҫ” фольклор ансамбленең ҡурайсыһы Илшат Солтангәрәевҡа тапшырылды. Фәнил Баязитов (Өфө) 16 йәшкә тиклем, Салауат Хәлилов (Күмертау) 16 йәштән өлкәнерәк ҡурайсылар араһында иң яҡшылары, тип танылды һәм беренсе дәрәжә лауреаттары дипломдары менән бүләкләнде.
Конкурс лауреаттары араһында бер пенсионер ҙа бар. Ул – Белорет районы Сәрмән ауылынан Әсҡәт Хәйернуров. Жюри ағзалары, ә улар Заһир Исмәғилев исемендәге Өфө дәүләт сәнғәт академияһы ректоры Ишмөхәмәт Ғәләүетдинов, билдәле ҡурайсылар Азат Әйетҡолов, Юлай Ғәйнетдинов, оло йәштәге ҡурайсының музыкант оҫталығынан тыш, башҡорт халыҡ йырҙарын үҙенсәлекле башҡарыуын юғары баһаланы.
Хәтерегеҙгә төшөрәбеҙ, Әҙеһәм Исҡужин исемендәге икенсе Асыҡ ҡала ҡурайсылар конкурсында ҡурайҙа уйнау оҫталығына эйә булған 90 музыкант ҡатнашты. Уларҙың күптәре – республика ҡала һәм райондары вәкилдәре.
Конкурсты ойоштороусылар – Өфө хакимиәтенең мәҙәниәт һәм сәнғәт буйынса идаралығы һәм Башҡортостан Ҡурайсылар берлеге.


text:
БР Йәштәр сәйәсәте һәм спорт министрлығында финанстар буйынса белем бирелә
Башҡортостан Республикаһының Йәштәр сәйәсәте һәм спорт министрлығында «Бюджет учреждениеларын үҙгәртеп ҡороу шарттарында физкультура-спорт ойошмалары эшмәкәрлегенең хоҡуҡи һәм финанс-иҡтисади аспекттары» тип аталған семинар үтә.
Семинарҙа төбәктең йәштәр-спорт ведомствоһы белгестәре, ведомство ҡарамағындағы учреждениелар етәкселәре һәм баш бухгалтерҙары ҡатнаша. Уларҙы уҡытыу өсөн махсус рәүештә Мәскәүҙән лектор — бухгалтер иҫәбе, финанслау һәм федераль бюджет табыштары менән идара итеү буйынса идаралыҡ начальнигы, финанс-бюджет өлкәһенә күҙәтеү буйынса федераль хеҙмәттең баш бухгалтеры, иҡтисади фәндәр кандидаты Наталья Гусева саҡырылған.
БР йәштәр сәйәсәте һәм спорт министры Александр Никериндың әйтеүенсә, был семинар бик актуаль. Бындай айырым темаларға баҫым яһап уҡытыу ойошма етәкселәре иғтибарын БР Контроль-иҫәп палатаһы асыҡлаған етешһеҙлектәргә йәлеп итергә ярҙам итәсәк. Бынан һуң ойошма етәкселәре үҙ эшендә финанстар менән идара итеү стратегияһын яҡшы аңлаясаҡ, был иһә артабан хаталарға юл ҡуймаҫҡа мөмкинлек бирәсәк.
Семинар иртәгә, 8 июлдә, тамамланасаҡ. Уның йомғаҡтары буйынса ҡатнашыусыларға сертификаттар тапшырыласаҡ.


text:
Өфө аэропорты «Йыл компанияһы 2010» Рәсәй Милли премияһы лауреаты булды
«Өфө» Халыҡ-ара аэропорты «Йыл компанияһы 2010» Рәсәй Федерацияһы Милли премияһы лауреаты булды. Лауреаттарҙы наградлау тантанаһы шишәмбе, 7 декабрҙә, Мәскәүҙә, Союздар йортоноң Колонналы залында үткәрелде.
Рәсәй Транспорт министрлығы һәм Федераль һауа транспорты агентлығы (Росавиация) премияға дәғүә итеүгә өс интенсив үҫешеүсе авиапредприятиены, шул иҫәптән «Өфө» аэропортын, күрһәтте. Премия халыҡ-ара статусҡа эйә, уның маҡсаты булып Ватан баҙарында эшләүсе компаниялар эшмәкәрлегенә Рәсәй йәмәғәтселегенең һәм донъя бизнес-берләшмәһенең иғтибарын йәлеп итеү, Рәсәй иҡтисадын нығытыуға , халыҡтың көнкүрешен яҡшыртыуға, ватан компанияларының инвестицион йәлеп итеүсәнлеген күтәреүгә, илдең донъя иҡтисади системаһына интеграцияһына булышлыҡ итеү тора..
Лауреатты билдәләү ике этапта үтте. Дәүләт власы, бизнес һәм йәмәғәтселек вәкилдәренән тораған эксперт советы ағзаларының йәшерен тауыш биреүе һөҙөмтәһендә «Өфө» Халыҡ-ара аэропорты лауреат тип танылды.
Мәғлүм булыуынса, быйыл ғына Сибай һәм Нефтекама аэропорттары файҙаланыуға тапшырылды, «Арҡайым» авиакомпанияһы төҙөлдө, һауа суднолары һатып алынды, улар бөтә йүнәлештәр буйынса уңышлы авиарейстар яһай. Өфө аэропортынан самолеттар пассажирҙарҙы Рәсәй төбәктәренә, яҡын һәм алыҫ сит илдәргә еткерә, пассажирҙар ағымы йылдам арта бара, яңы рейстар асыла.
— «Йыл компанияһы 2010» РФ Милли премияһы — Өфө аэропортына рухи ярҙам һәм профессиональ ҡаҙаныштарын таныу ғына түгел, уның репутацияһын арттырыу ҙа, — тине наградлау тантанаһында журналистарға интервьюла РФ транспорт министры урынбаҫары Валерий Окулов.


text:
Баш ҡалалағы вакансияларҙың күпселегендә хеҙмәт хаҡы — 15-20 мең һум Фото: Андрей Старостин
Баш ҡалалағы вакансияларҙың күпселегендә хеҙмәт хаҡы — 15-20 мең һум
Баш ҡалалағы вакансияларҙың күпселегендә хеҙмәт хаҡы — 15-20 мең һум Фото: Андрей Старостин
ӨФӨ, 2016 йыл, 5 сентябрь. /«Башинформ» мәғлүмәт агентлығы, Галина Бахшиева/.
Өфөләге вакансияларҙың күпселегендә хеҙмәт хаҡы 15 001-20 000 һум тәшкил итә. 12,7 мең буш эш урынының өс меңдән ашыуы тап ошондай хеҙмәт хаҡын күҙ уңында тота.
Өфөләге Халыҡ мәшғүллеге үҙәгендә хәбәр итеүҙәренсә, шартлы икенсе урында — эшсе һөнәрҙәре. Эш биреүселәр ай һайын 10 001 — 15 000 түләргә әҙер. Баш ҡалала уларҙың һаны — яҡынса 2,7 мең.
Өсөнсө урында — ике мең рәсми теркәлгән вакансия 8 691 һумдан артмаған эш хаҡын күҙ уңында тота.
1,9 меңдән ашыу башҡа эш урындарында хеҙмәт хаҡы 20 001-25 000 һум тәшкил итә, 1,6 меңдән ашыу вакансияла — 25 мең һумдан ашыу.
8 691-10 000 һумлыҡ хеҙмәт хаҡы вәғәҙәләгән эш урындары Өфөнөң шартлы рейтингында һуңғы урынды биләй, тип хәбәр иттеләр ҡаланың мәшғүллек үҙәгендә.


text:
Башҡортостанда ғүмер оҙайлығын арттырыу буйынса саралар планы июлгә әҙер буласаҡ Фото: Олег Яровиков
Башҡортостанда ғүмер оҙайлығын арттырыу буйынса саралар планы июлгә әҙер буласаҡ
Башҡортостанда ғүмер оҙайлығын арттырыу буйынса саралар планы июлгә әҙер буласаҡ Фото: Олег Яровиков
ӨФӨ, 2016 йыл, 27 июнь. /«Башинформ» мәғлүмәт агентлығы, Александр Смирнов/.
Июль айында республика Хөкүмәте ултырышында Башҡортостанда ғүмер оҙайлығын 70 йәштән 72-гә тиклем арттырыу буйынса саралар планы тикшереләсәк. Республика Башлығы Рөстәм Хәмитов Башҡортостан юлдаш телеканалына биргән интервьюһында ошо хаҡта белдерҙе.
– Беҙ, республика, үҙ өҫтөбөҙгә ҡатмарлы бурыс алабыҙ. Ике, күп тигәндә өс йыл эсендә республикала уртаса ғүмер оҙайлығын ике йылға тиерлек арттырыу. Быға ирешеү бик ауыр. Бының өсөн бөгөн һаулыҡ һаҡлау өлкәһендә ниҙәр барғанын, эш планын төҙөү һәм иң мөһиме – ошо планды тормошҡа ашырырға кәрәк, – тине Рөстәм Хәмитов. – Бөгөн федераль үҙәктән белгестәр, һаулыҡ һаҡлауҙы ойоштороусылыр, шул иҫәптән академик Рошаль кеүек абруйлы ғалим ҡатнашлығында ошондай эш планын төҙөйбөҙ. Планды июль башында Хөкүмәт ултырышында тыңлаясаҡбыҙ. Уны эшләп бөтөүгә яҡынса ай ярым ваҡыт китәсәк. Артабан шул йүнәлештә эшләйәсәкбеҙ.
Һаулыҡ һаҡлау системаһы эсендәге аҡса халыҡ менән эшләүселәр файҙаһына бүленә, тип һыҙыҡ өҫтөнә алды төбәк етәксеһе.
– Аҡсаны тәү сиратта кешеләр менән эшләгән беренсел звеноға йүнәлтербеҙ, моғайын, – тине Рөстәм Хәмитов. – Йылына 55 мең кеше вафат була, һуңғы 10-15 йылда ошондай хәл дауам итә. Әлеге һандарҙы кәметеү һәм цивилизация күрһәткесенә сығыу өҫтөндә эшләйәсәкбеҙ.


text:
Бөгөн – Бөтә донъя һаулыҡ көнө
Бөтә донъя һаулыҡ көнө бөгөн ер шарының 200 дәүләтендә билдәләнә. Был байрамдың тарихына 60 йылдан ашҡан – ул 1948 йылда Бөтә донъя һаулыҡ һаҡлау ойошмаһы ҡарары менән булдырыла.
Һаулыҡ көнө бөгөн бөтә донъяла һаулыҡ һаҡлау системаһы алдында торған глобаль мәсьәләләрҙе хәл итеүгә йәмәғәтселек иғтибарын йәлеп итеүгә йүнәлтелгән. Һәр йыл һайын һаулыҡ көнө айырым бер девиз аҫтында үткәрелә. Мәҫәлән, быйыл девиз итеп «1000 ҡала — 1000 ғүмер» һүҙҙәре алынған. Был Бөтә донъя һаулыҡ һаҡлау ойошмаһының иғтибар үҙәгендә урбанизация һәм сәләмәтлек кеүек проблема тороуы менән бәйләнгән. Күп сәнәғәт предприятилары урынлашҡан ҙур ҡалалар халҡы төрлө ауырыуҙарға нығыраҡ бирешеүсән булыуы бер кемгә лә сер түгел бит. Шуға күрә Бөтә донъя һаулыҡ һаҡлау ойошмаһы тарафынан ҡалаларҙа сәләмәтләндереү саралары үткәреүгә йүнәлтелгән тотош бер программа эшләнгән.


text:
Башҡортостанда «Шәжәрә байрамы»на йомғаҡ яһаласаҡ
ӨФӨ, 2014 йыл, 17 октябрь. /«Башинформ» мәғлүмәт агентлығы, Ләйлә Аралбаева/.
18 октябрҙә көндөҙгө сәғәт икелә Ауырғазы районының Талбазы ауылында район Мәҙәниәт йортонда «Шәжәрә байрамы» республика халыҡ байрамының финалы уҙасаҡ.
Мәҙәниәт учреждениеһы фойеһында ғаилә династиялары конкурсының беренсе өлөшө үтәсәк. Байрам сиктәрендә Беренсе донъя һуғышында ҡатнашыусыларҙың шәжәрәләре һәм биҙәү-ҡулланма сәнғәте күргәҙмәләре ҡаралған. Мәҙәниәт йортоноң тамаша залында Беренсе донъя һуғышында ҡатнашыусыларҙың шәжәрәләре конкурсына йомғаҡ яһаласаҡ, еңеүселәр бүләкләнәсәк.
Быйыл конкурсҡа республиканың төрлө мөйөштәренән: Баймаҡ, Белорет, Йылайыр, Салауат, Мәсетле һәм бик күп башҡа райондарҙан 41 эш ебәрелгән. Тәҡдим ителгән бөтә эштәр ҙә сағыу итеп биҙәлгән, тематик критерийҙар буйынса бүленгән, бай күрһәтмәле сығанаҡтар һәм архив документтары менән беркетелгән.
— «Шәжәрә байрамы» Башҡортостан Республикаһының бөтә территорияһында уҙа. Шәжәрә байрамын үткәреү алымдары һәм тупланған тәжрибәне дөйөмләштереү өҫтөндә ғалимдар – тарихсылар һәм социологтар кеүек, Башҡортостандың мәҙәниәт, мәғариф, әҙәбиәт, ЗАГС бүлеге, архив хеҙмәттәре хеҙмәткәрҙәре лә эшләй. Йыл һайын шәжәрә байрамы, ҡатнашыусыларҙың иҫәбен арттырып, республика ҡалалары, райондарының яңы ҡатламдарын һәм төркөмдәрен солғап ала, — тип хәбәр иттеләр Республика халыҡ ижады үҙәгендә.


text:
Салауат ҡалаһы халҡы «Изгелек һәм мәрхәмәтлек юлынан» хәйриә марафоны фондына 720 мең һумдан ашыу аҡса һалды
Башҡортостан Республикаһында Имен бала саҡ һәм ғаилә ҡиммәттәрен нығытыу йылына һәм Әсә көнөнә арналған «Изгелек һәм мәрхәмәтлек юлынан» хәйриә марафоны Салауат ҡалаһында киң ижтимағи сағылыш тапты. Уны ойоштороусылар булып «Берҙәм Рәсәй» сәйәси партияһы һәм ҡала округы Советы менән берлектә Салауат ҡалаһы хакимиәте сығыш яһаны.
Марафонға 16 ноябрҙә старт бирелде, тип хәбәр иттеләр Салауат хакимиәтенең мәғлүмәт-аналитика бүлегенән. Ҡала хакимиәте башлығы Фәрит Ғилманов киң мәғлүмәт саралары аша Салауат халҡына балаларға ярҙам итеү кеүек изге эштә ҡатнашыу үтенесе менән мөрәжәғәт итте. Балалар китапханаһы, Халыҡты социаль яҡлау идаралығы, мәғариф бүлеге, опека бүлеге хеҙмәткәрҙәре төрлө ярҙамға мохтаж булған балалар исемлеген төҙөгән.
Һәм халыҡ был хәйриә марафонын дәррәү күтәреп алды. Банктағы иҫәпкә предприятие һәм ойошмаларҙан средстволар килә башланы. Ә 22 ноябрҙә «Нефтехимик» мәҙәниәт һарайында махсус «копилка» урынлаштырылды, ҡала халҡы мохтаж балаларға ярҙам итеү кеүек изге эшкә үҙ өлөштәрен индерергә теләп, оҙон сиратта баҫып торҙо. Мәҙәниәт һарайы фойеһында мөмкинлектәре сикләнгән кешеләр эшләгән изделиелар күргәҙмә-йәрминкәһе ойошторолдо. Сара концерт номерҙары менән биҙәлде.
12 сәғәттән алып 18-гә тиклем Мәҙәниәт һарайына килгән ата-әсәләр, йәштәр, пенсионерҙар ярҙамы менән 727146 һум аҡса йыйылды. Ә марафондың банктағы иҫәбенә предприятие һәм ойошмаларҙан ҡабул ителгән аҡса хаҡында мәғлүмәт һуңыраҡ билдәле була. Сөнки теләгән һәр кем алдағы аҙна дауамында иҫәпкә аҡса һала ала әле.